(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΘ΄

Παρασκευή 24 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Ε. Καρακώστα, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Ανακοίνωση του δελτίου επικαίρων ερωτήσεων και αναφορών - ερωτήσεων της Δευτέρας 27 Ιουνίου 2016, σελ.
4. Συζήτηση επικαίρων ερωτήσεων:
 α) Προς τον Υπουργό Εσωτερικών και Διοικητικής Ανασυγκρότησης, σχετικά με την ανάγκη ενίσχυσης με προσωπικό της Α΄ Αστυνομικής Διεύθυνσης Δωδεκανήσου, σελ.
 β) Προς τον Υπουργό Ναυτιλίας και Νησιωτικής Πολιτικής:
 i. σχετικά με τις απεργιακές κινητοποιήσεις στο Λιμάνι της Θεσσαλονίκης, σελ.
 ii. σχετικά με τη απεργία των λιμενεργατών στον Οργανισμό Λιμένος Πειραιώς (ΟΛΠ), σελ.
 γ) Προς τον Υπουργό Εσωτερικών και Διοικητικής Ανασυγκρότησης, σχετικά με την ανάγκη άμεσης αντιμετώπισης του προβλήματος υδροδότησης του Αιτωλικού Αιτωλοακαρνανίας, σελ.
 δ) Προς τον Υπουργό Οικονομικών, σχετικά με τον κίνδυνο παραγραφής δώδεκα χιλιάδων υποθέσεων μεγάλης φοροδιαφυγής, σελ.
 ε) Προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων για την κάλυψη των αναγκών σε εκπαιδευτικούς για τη νέα σχολική χρονιά, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση της Απόφασης του Συμβουλίου 2014/335/ΕΕ, Ευρατόμ, για το σύστημα των ιδίων πόρων της Ευρωπαϊκής Ένωσης», σελ.

ΠΡΟΕΔΡΕΥΟΝΤΕΣ

 ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΔΑΒΑΚΗΣ Α. , σελ.
ΚΑΚΛΑΜΑΝΗΣ Ν. , σελ.
ΠΑΝΑΓΟΥΛΗΣ Ε. , σελ.
ΦΙΛΗΣ Ν. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΝΑΣΤΑΣΙΑΔΗΣ Σ. , σελ.
ΔΕΛΗΣ Ι. , σελ.
ΔΡΙΤΣΑΣ Θ. , σελ.
ΚΑΜΜΕΝΟΣ Δ. , σελ.
ΚΟΥΡΟΥΜΠΛΗΣ Π. , σελ.
ΚΡΕΜΑΣΤΙΝΟΣ Δ. , σελ.
ΤΟΣΚΑΣ Ν. , σελ.
ΤΡΙΑΝΤΑΦΥΛΛΟΥ Μ. , σελ.
ΦΙΛΗΣ Ν. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΘ΄

Παρασκευή 24 Ιουνίου 2016

 Αθήνα, σήμερα στις 24 Ιουνίου 2016, ημέρα Παρασκευή και ώρα 10:09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 1β)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 27 Ιουνίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της. Βουλής)

1. Η με αριθμό 1017/21-6-2016 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις διαγραφές σπουδαστών δημόσιων ΙΕΚ από τα μητρώα του ΟΑΕΔ.

2. Η με αριθμό 1021/21-6-2016 επίκαιρη ερώτηση του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία hot spot στην Πάλαιρο του Δήμου Ακτίου-Βόνιτσας.

3. Η με αριθμό 1026/21-6-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στην πρωτογενή παραγωγή της Κρήτης από την ξηρασία και τις υψηλές θερμοκρασίες.

4. Η με αριθμό 1024/21-6-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τη διασφάλιση των εργασιακών και ασφαλιστικών δικαιωμάτων των εργαζομένων του ξενοδοχείου «Athens Ledra».

5. Η με αριθμό 1013/17-6-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Παιδείας, Έρευνας και Θρησκευμάτων, σχετικά με τη μείωση δόσεων στα δίδακτρα φοίτησης των φοιτητών του Ελληνικού Ανοιχτού Πανεπιστημίου για το ακαδημαϊκό έτος 2016-2017.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της. Βουλής)

1. Η με αριθμό 1022/21-6-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εθνικής Άμυνας, σχετικά με τη δημιουργία hot spot στην Πορταριά.

2. Η με αριθμό 1014/17-6-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την κατάρρευση της δημόσιας υγείας.

3. Η με αριθμό 1025/21-6-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ**.** Ιωάννη Δελή προς τους Υπουργούς Οικονομίας, Ανάπτυξης και Τουρισμούκαι Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων σε εργοστάσιο λιπασμάτων στην Καβάλα.

4. Η με αριθμό 957/7-6-2016 επίκαιρη ερώτηση του Βουλευτή Χίου της Νέας Δημοκρατίας κ. Παναγιώτη (Νότη) Μηταράκη προς τον Υπουργό Οικονομίας, Ανάπτυξης και Τουρισμού, σχετικά με την προστασία της φέτας στις εμπορικές συμφωνίες της Ευρωπαϊκής Ένωσης.

5. Η με αριθμό 925/30-5-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με την επιδείνωση του μεταποιητικού τομέα στη χώρα μας.

6. Η με αριθμό 916/27-5-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με τη «στοχοποίηση Ελλήνων πολιτών από γνωστή παρακρατική ιστοσελίδα αντιεξουσιαστών».

7. Η με αριθμό 907/25-5-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ**.** Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού.

8.Η με αριθμό 987/13-6-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ενδεχόμενο περικοπής του 60% της σύνταξης των αγροτών, σύμφωνα με το άρθρο 20 του νέου ασφαλιστικού νομοσχεδίου.

9. Η με αριθμό 956/7-6-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών,Μεταφορών και Δικτύων, σχετικά με τη νέα καθυστέρηση στην κατασκευή του νέου αεροδρομίου στο Καστέλι Κρήτης.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5166/28-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη λήψη μέτρων για την ανακούφιση των πληγέντων στον Δήμο Ιεράπετρας από την καταστροφική πυρκαγιά και την κήρυξη της περιοχής ως πυρόπληκτης.

2. Η με αριθμό 5113/26-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό .Υποδομών, Μεταφορών και Δικτύων, σχετικά με τον αποκλεισμό της Κρήτης από τον νέο χάρτη οδικών υποδομών της Ελλάδος.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η πρώτη με αριθμό 1020/21-6-2016 επίκαιρη ερώτηση δευτέρου κύκλου του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Ναυτιλίας και Νησιωτικής Πολιτικής,σχετικά με το περιστατικό με πρόσφυγες σε κρουαζιερόπλοιο στη Μυτιλήνη, δεν θα συζητηθεί λόγω κωλύματος του ερωτώντος Βουλευτή.

Η τέταρτη με αριθμό 1018/21-6-2016 επίκαιρη ερώτηση δευτέρου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας,σχετικά με «την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά», δεν θα συζητηθεί λόγω κωλύματος του ερωτώντος Βουλευτή.

Η πρώτη με αριθμό 5364/13-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Πολιτισμού και Αθλητισμού,σχετικά με το Αρχαιολογικό Μουσείο Μεσαράς, δεν θα συζητηθεί –και δικαιολογημένα- λόγω του ότι ο αρμόδιος Υπουργός κ. Μπαλτάς βρίσκεται στο εξωτερικό.

Η δεύτερη με αριθμό 1019/21-6-2016 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Οικονομικών, σχετικά με την τροποποίηση του άρθρου 236 του ν.4389/2016 για την αναστολή των μισθολογικών προαγωγών του στρατιωτικού προσωπικού των Ενόπλων Δυνάμεων για τη διετία 2017-2018, δεν θα συζητηθεί για τον γνωστό λόγο, απασχόλησης στο Υπουργείο. Θα απαντούσε συγκεκριμένα ο κ. Χουλιαράκης.

Η τρίτη με αριθμό 1012/17-6-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων,σχετικά με την απώλεια επιδότησης των νέων αγροτών και των ενοικιαστών αγροτικής γης, δεν θα συζητηθεί λόγω φόρτου εργασίας του Υπουργού κ. Αποστόλου.

Η έβδομη με αριθμό 994/14-6-2016 επίκαιρη ερώτηση δευτέρου κύκλου του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς τον Υπουργό Αγροτικής Ανάπτυξης και Τροφίμων,σχετικά με το «πακέτο Χατζηγάκη» και την απόφαση του Ευρωπαϊκού Δικαστηρίου περί ανάκτησης του ποσού των 327 εκ. ευρώ ως παρανόμως καταβληθέντος σε Έλληνες αγρότες το 2008 και 2009, δεν θα συζητηθεί λόγω φόρτου εργασίας του Υπουργού κ. Αποστόλου.

Η τέταρτη με αριθμό 1008/15-6-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την ακύρωση των διατάξεων που καταργούν το ΕΚΑΣ και επιφέρουν απώλειες στο εισόδημα χιλιάδων συνταξιούχων, δεν θα συζητηθεί λόγω κωλύματος του κυρίου Υπουργού. Θα απαντούσε ο Υφυπουργός Εργασίας κ. Πετρόπουλος.

Η όγδοη με αριθμό 987/13-6-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ενδεχόμενο περικοπής του 60% της σύνταξης των αγροτών, σύμφωνα με το άρθρο 20 του νέου ασφαλιστικού νομοσχεδίου, δεν θα συζητηθεί επίσης λόγω κωλύματος του Υφυπουργού κ. Πετρόπουλου.

Επίσης, η έκτη με αριθμό 1015/17-6-2016 επίκαιρη ερώτηση πρώτου κύκλου του Βουλευτή Λάρισας της Ένωσης Κεντρώων κ. Γεωργίου Κατσιαντώνη προς τον Υπουργό Οικονομικών,σχετικά με τις δηλώσεις του επικεφαλής του Eurogroup κ. Ντάϊσελμπλουμ περί μη βιωσιμότητας του ελληνικού προγράμματος, δεν θα συζητηθεί λόγω κωλύματος του Υπουργού κ. Ευκλείδη Τσακαλώτου, επικαλούμενου φόρτο εργασίας.

Η πέμπτη με αριθμό 1034/21-6-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο, δεν θα συζητηθεί λόγω κωλύματος του Υπουργού κ. Ευκλείδη Τσακαλώτου, επικαλούμενου φόρτο εργασίας.

Η δεύτερη με αριθμό 1009/16-6-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Υγείας,σχετικά με τις απολύσεις στελεχών του ΟΚΑΝΑ στην Πάτρα, δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού.

Επίσης, η δέκατη με αριθμό 1003/14-6-2016 επίκαιρη ερώτηση δεύτερου κύκλου της Βουλευτού Β΄ Πειραιά του Κομμουνιστικού Κόμματος Ελλάδος κ. Διαμάντως Μανωλάκου προς τον Υπουργό Υγείας,σχετικά με τα λειτουργικά προβλήματα στο Αντικαρκινικό Νοσοκομείο «ΜΕΤΑΞΑ», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, επικαλούμενου φόρτο εργασίας.

Η δέκατη τρίτη με αριθμό 899/23-5-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, επικαλούμενου φόρτο εργασίας.

Η δέκατη τέταρτη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούραπρος τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, επικαλούμενου φόρτο εργασίας.

Η δεύτερη με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ– ΔΗΜΑΡ κ. Παρασκευής Χριστοφιλοπούλουπρος τον Υπουργό Υγείας,σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, επικαλούμενου φόρτο εργασίας.

Η δέκατη πέμπτη με αριθμό 956/7-6-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκηπρος τον Υπουργό Υποδομών, Μεταφορών και Δικτύων, σχετικά με τη νέα καθυστέρηση στην κατασκευή του νέου αεροδρομίου στο Καστέλι Κρήτης, δεν θα συζητηθεί λόγω κωλύματος του αρμόδιου Υπουργού κ. Χρήστου Σπίρτζη.

Η ενδέκατη με αριθμό 996/14-6-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εξωτερικών, σχετικά με την ανάγνωση του Ευαγγελίου την ημέρα του Αγίου Πνεύματος στην Αγιά Σοφιά, δεν θα συζητηθεί λόγω κωλύματος του Υπουργού Εξωτερικών κ. Νικολάου Κοτζιά.

Τουτέστιν, από τις δεκατέσσερις επίκαιρες ερωτήσεις, που δεν θα συζητηθούν, οι δύο είναι λόγω κωλύματος συναδέλφων, η μία λόγω δικαιολογημένης απουσίας του αρμόδιου Υπουργού στο εξωτερικό και οι υπόλοιπες έντεκα με τη γνωστή αιτιολογία «λόγω φόρτου εργασίας».

Θέλω να σας ενημερώσω, μιας και συνεχίζεται η ιστορία, ότι εχθές έγινε αρκετή συζήτηση στη Διάσκεψη των Προέδρων για το συγκεκριμένο θέμα και συνεφωνήθη να γίνουν συγκεκριμένες αλλαγές στον Κανονισμό της Βουλής για παρόμοιες περιπτώσεις. Μία πρόταση, που φαίνεται ότι μάλλον ομοφώνως θα εγκριθεί, είναι ότι μια φορά απουσίας του Υπουργού είναι OK, αλλά στη δεύτερη φορά που θα λείπει ο Υπουργός θα δίδεται το δικαίωμα, έστω και εν τη απουσία του Υπουργού, εκτός των άλλων που ενδεχομένως θα αλλάξουν στον Κανονισμό της Βουλής, να αναπτύσσει ο Βουλευτής την ερώτησή του, ώστε τουλάχιστον αυτή να δημοσιοποιείται και να μη χάνει την επικαιρότητά της.

**ΕΥΣΤΑΘΙΟΣ ΠΑΝΑΓΟΥΛΗΣ:** Και πότε θα παρθεί αυτή η απόφαση;

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι την ερχόμενη εβδομάδα, την Τρίτη, αν δεν κάνω λάθος, κύριε Παναγούλη, η Ολομέλεια θα εγκρίνει τις αλλαγές στον Κανονισμό της Βουλής. Επομένως, είναι θέμα δύο-τριών ημερών για τις αλλαγές που σας είπα. Την είπα τη μία προς ενημέρωσή σας, γιατί σχεδόν ομόφωνα συμφωνήσαμε, αλλά ενδεχομένως να γίνουν και άλλες, τις οποίες δεν γνωρίζω να σας πω αυτή τη στιγμή.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, επειδή είμαι ένας εκ των ερωτώντων, θα ήθελα να λάβω τον λόγο για λίγο, για να εξηγήσω επί της διαδικασίας κάτι.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για ένα λεπτό.

**ΑΘΑΝΑΣΙΟΣ ΔΑΒΑΚΗΣ:** Επειδή στην περίπτωση τη δική μου δεν έρχεται για τρίτη φορά ο κύριος Υπουργός και όχι για δεύτερη, όπως προείπατε, θα ήθελα να πω ότι αντικείμενο της επίκαιρης ερώτησης, η οποία τελικώς δεν απαντάται, ήταν αυτά τα οποία έλεγε η τροπολογία σχετικά με την αναστολή των μισθολογικών προαγωγών του εν ενεργεία και εν αποστρατεία προσωπικού των Ενόπλων Δυνάμεων.

Ζητούσα, λοιπόν, από τον κ. Χουλιαράκη, στον οποίο παραπέμπει ο Υπουργός Εθνικής Αμύνης, συγκεκριμένα να μας πει από ποιους κωδικούς, τους οποίους ανέφερε περιφραστικά,...

**ΠΡΟΕΔΡΕΥΩΝ (Νικήτας Κακλαμάνης):** Το θυμάμαι, γιατί προήδρευα και το είχατε πει στην τοποθέτησή σας.

**ΑΘΑΝΑΣΙΟΣ ΔΑΒΑΚΗΣ:** Ακριβώς.

Μάλιστα δε, ο κύριος Υπουργός Εθνικής Αμύνης λέει ότι αυτοί οι κωδικοί έχουν αποσταλεί στον κ. Χουλιαράκη, ότι έχουν εξασφαλιστεί τα χρήματα...

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά μην αναπτύσσετε τώρα την ερώτηση.

**ΑΘΑΝΑΣΙΟΣ ΔΑΒΑΚΗΣ:** Δεν αναπτύσσω, απλώς σας λέω τον λόγο για τον οποίο καλούσα να έρθει και να είναι πιο ακριβής και πιο επεξηγηματικός ο κ. Χουλιαράκης, στον οποίο μονίμως παραπέμπει ο κύριος Υπουργός Εθνικής Αμύνης. Αντ’ αυτού, ο κ. Χουλιαράκης δεν έχει τη στοιχειώδη δημοκρατική, εάν θέλετε, ευαισθησία να καλύψει τον Υπουργό και δεν υπάρχει καμμία απάντηση επί του συγκεκριμένου.

Ο Πρωθυπουργός, ο κ. Τσίπρας –κλείνω με αυτό, κύριε Πρόεδρε, ούτε ένα λεπτό δεν έχω μιλήσει- ομιλεί περί της Συνταγματικής Αναθεώρησης και για δημοκρατικές τομές. Η πρώτη δημοκρατική τομή την οποία πρέπει να κάνει είναι να συστήσει στους Υπουργούς του να προσέρχονται στο Κοινοβούλιο. Και να το ακούσουν οι τρεις κύριοι Υπουργοί, οι οποίοι έχουν τη φιλοτιμία να απαντούν στην Εθνική Αντιπροσωπεία, για να το μεταφέρουν. Ας ξεκινήσουμε, κύριοι Υπουργοί, την Αναθεώρηση από τον σεβασμό του Κοινοβουλίου.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Δαβάκη. Σας παρακαλώ να ολοκληρώστε, διότι κατά παρέκκλιση σας έδωσα τον λόγο. Αυτό, παραδείγματος χάρη, από την Τρίτη θα μπορείτε να το κάνετε νομίμως οι συνάδελφοι, γιατί εκτός Κανονισμού τώρα τοποθετηθήκατε.

**ΑΘΑΝΑΣΙΟΣ ΔΑΒΑΚΗΣ:** Μεγάλη ευθύνη έχει και ο Πρόεδρος της Βουλής και παρακαλώ, κύριε Αντιπρόεδρε, να του το πείτε.

**ΠΡΟΕΔΡΕΥΩΝ (Νικήτας Κακλαμάνης):** Μα, σας εξήγησα, κύριε Δαβάκη, μην χάνουμε τον χρόνο τώρα. Μια αλλαγή που σίγουρα θα γίνει…

**ΑΘΑΝΑΣΙΟΣ ΔΑΒΑΚΗΣ:** Τον χρόνο δεν τον χάνουμε, κύριε Πρόεδρε, διότι φροντίζουν οι Υπουργοί να μην προσέρχονται, όπως είπα πριν από λίγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δαβάκη, σας παρακαλώ να τελειώσουμε.

**ΑΘΑΝΑΣΙΟΣ ΔΑΒΑΚΗΣ:** Είναι πρωτοφανές αυτό που γίνεται!

**ΠΡΟΕΔΡΕΥΩΝ (Νικήτας Κακλαμάνης):** Αυτό που κάνατε τώρα κατά παρέκκλιση, με τη δική μου ανοχή, βεβαίως,…

**ΑΘΑΝΑΣΙΟΣ ΔΑΒΑΚΗΣ:** Φταίμε και από πάνω που μιλάμε δηλαδή; Φταίμε και από πάνω!

**ΠΡΟΕΔΡΕΥΩΝ (Νικήτας Κακλαμάνης):** Κύριε Δαβάκη, σας παρακαλώ πάρα πολύ! Επαναλαμβάνω, αυτό που κάνατε τώρα, με τη δική μου ανοχή, από την Τρίτη ελπίζω -για να μην πω ότι είμαι σίγουρος- ότι θα το κάνετε όλοι οι συνάδελφοι νομίμως, βάσει του Κανονισμού.

**ΑΘΑΝΑΣΙΟΣ ΔΑΒΑΚΗΣ:** Μακάρι!

**ΠΡΟΕΔΡΕΥΩΝ (Νικήτας Κακλαμάνης):** Αυτό ήθελα να σας πω. Επίσης, να σας πω -όχι για να σας παρηγορήσω- ότι σε εμένα έχει αναβληθεί η ίδια ερώτηση -για τον περιβόητο κ. Κιμ Γκλεν- από τον κ. Τσακαλώτο επτά φορές.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη στο τέλος. Τώρα είναι παρόντες οι δύο Υπουργοί και δεν μπορώ να χάσω άλλο χρόνο. Περιμένετε. Ξέρω τι θέλετε να πείτε και εσείς, δίκιο έχετε, αλλά τώρα προχωρούμε.

Θα συζητηθεί η ένατη με αριθμό 991/13-6-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Εσωτερικών και Διοικητικής Ανασυγκρότησης, σχετικά με την ανάγκη ενίσχυσης με προσωπικό της Α΄ Αστυνομικής Διεύθυνσης Δωδεκανήσου.

Θα απαντήσει ο παρευρισκόμενος Υπουργός κ. Νικόλαος Τόσκας.

Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, κύριε Υπουργέ, καταθέτω τα αιτήματα των Ενώσεων των Αστυνομικών Δωδεκανήσου προς τον Αρχηγό της Αστυνομίας και του Δημάρχου Ρόδου προς τον Υπουργό, όπου βλέπει κανείς ότι υπάρχει πράγματι πρόβλημα.

(Στο σημείο αυτό ο Βουλευτής και ΣΤ΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και το πρόβλημα είναι ότι δεν εμφανίζεται ο Βουλευτής, για να ικανοποιήσει το συνδικαλιστικό, εάν θέλετε, αίτημα των αστυνομικών, αλλά είναι πρόβλημα ουσίας. Το πρόβλημα ουσίας, που επικαλούνται και ο δήμαρχος και οι ενώσεις αστυνομικών, είναι ότι η περιοχή έχει τρία μεγάλα διεθνή αεροδρόμια, της Ρόδου, της Καρπάθου και της Κω. Είναι πύλη εισόδου και από τα λιμάνια της έχει επτά πύλες εισόδου. Έχει δύο hot spots και έχει μια συνεχή ροή προσφυγικών ροών και Ρομά το καλοκαίρι, που ουσιαστικά κάνουν αδύνατη τη λειτουργία της Αστυνομίας.

Από την άλλη πλευρά, ισχυρίζονται ότι σε άλλες περιοχές υπάρχει υπερδιπλάσιος αριθμός αστυνομικών και αναφέρουν τις περιοχές της Λάρισας, του Έβρου, των Ιωαννίνων και λοιπά.

Το μεγάλο πρόβλημα είναι, όπως αναφέρουν, ότι περιμένουν οι ξένοι, οι τουρίστες δηλαδή, ακόμη και τέσσερις ώρες στα αεροδρόμια για να μπουν στη χώρα, πράγμα το οποίο κάνει πολύ κακό στον τουρισμό.

Άρα είναι σοβαρά τα αιτήματα τα οποία ισχυρίζονται. Και τα αιτήματα αυτά τη λύση τους την έχουν στην καλύτερη κατανομή.

Συνεπώς η παράκληση προς τον Υπουργό είναι να διαβιβάσει όλα αυτά τα αιτήματα στον Αρχηγό της Αστυνομίας, να κάνει μια καλύτερη κατανομή του προσωπικού της Αστυνομίας, διότι πλήττεται ο τουρισμός, σε τελική ανάλυση. Εγώ θυμάμαι ότι κατά την περίοδο του Ψυχρού Πολέμου μεταξύ Σοβιετικής Ένωσης και Ευρώπης, για να μπει κανείς στα αεροδρόμια, έκανε δύο ώρες και δυσανασχετούσε όλος ο κόσμος. Τώρα δεν υπάρχει κανένα αεροδρόμιο που να περιμένεις τρεις και τέσσερις ώρες, κανένα ευρωπαϊκό τουλάχιστον. Και επειδή οι ξένοι μας είναι κυρίως Ευρωπαίοι, βλέπουν ή μπαίνουν σε μια χώρα που δίνει εξετάσεις από την πρώτη στιγμή αρνητικές για την ίδια τη χώρα.

Άρα το αίτημα δεν είναι συνδικαλιστικό –το επαναλαμβάνω- είναι ουσιαστικό και αν θέλετε και εθνικό, να φθάσουμε μέχρι αυτού του σημείου, αφού πρέπει να εξυπηρετηθεί ο τουρισμός που είναι η βιομηχανία της χώρας που όλοι αναγνωρίζουμε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Αφού απαντήσω στον κ. Δαβάκη ότι αυτή η Κυβέρνηση έχει δείξει τη δημοκρατική της ευαισθησία με τη συχνή παρουσία και του Πρωθυπουργού και των Υπουργών στο Κοινοβούλιο, θα μπω στο θέμα που έθιξε ο κ. Κρεμαστινός, την αγωνία του οποίου καταλαβαίνω, όπως καταλαβαίνω την αγωνία και των εκπροσώπων σε αυτόν τον χώρο από όλες τις τουριστικές περιοχές και ειδικά, αν θέλετε, τις περιοχές της Δωδεκανήσου που η οικονομία της στηρίζεται κύρια στον τουρισμό.

Τις δυσχέρειες τις ξέρετε. Δυστυχώς τα προηγούμενα χρόνια υπήρξαν μειωμένες προσλήψεις στην Αστυνομία. Οι μεταναστευτικές ανάγκες απορροφούν ένα μεγάλο μέρος της προσπάθειας και του δυναμικού της Αστυνομίας. Τώρα, αυτόν το μήνα έγιναν πολλές μεταθέσεις –δεκαεννιά- πολλές αποσπάσεις –έξι- για κάλυψη των εποχιακών αναγκών. Μιλάω για είκοσι αστυνομικούς και εξήντα δόκιμους αστυφύλακες στην περιοχή της Δωδεκανήσου και συγκεκριμένα για το Αεροδρόμιο της Ρόδου δεκαέξι αστυνομικοί και τριάντα δόκιμοι, οι οποίοι ή ανέλαβαν χθες ή αναλαμβάνουν σήμερα υπηρεσία. Θα μου πείτε δόκιμοι; Δόκιμοι. Οι δόκιμοι αστυφύλακες μπορούν να εκτελέσουν υπηρεσία που έχει σχέση με τον έλεγχο των διαβατηρίων. Αυτές τις ημέρες εκπαιδεύτηκαν και δεν χρειάζεται κάποια ιδιαίτερη εμπειρία γι’ αυτόν τον σκοπό.

Θα μου επιτρέψετε να πω ότι οι χρόνοι τους οποίους αναφέρατε είναι λίγο υπερβολικοί. Παρ’ όλα αυτά υπάρχει πρόβλημα.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Το αναφέρουν οι ίδιοι.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Σε όλη την Ελλάδα, όμως, ζητούν επιπλέον αστυνομικό προσωπικό. Κάνουμε ό,τι μπορούμε. Όπως σας είπα, στέλνουμε προσωπικό αυτές τις ημέρες. Θα κοιτάξουμε εάν μπορέσουμε να εξοικονομήσουμε από άλλες περιοχές όπου δεν είναι τόσο απαραίτητοι οι αστυνομικοί αυτόν τον καιρό, προκειμένου να βοηθήσουν την τουριστική προσπάθεια των νησιών της Δωδεκανήσου.

Στον Αερολιμένα της Ρόδου δημιουργήθηκε τον Μάιο γραφείο Τουριστικής Αστυνομίας, όπως και σε άλλα διεθνή αεροδρόμια της χώρας, τα οποία βοηθούν αυτήν την προσπάθεια. Δόθηκαν επιπλέον οδηγίες στους αστυνομικούς να αντιμετωπίζουν και να ενεργούν όχι με γραφειοκρατική αντίληψη, αλλά με βάση τους κανονισμούς και τις πραγματικές ανάγκες, και σε αυτήν την κατεύθυνση είμαστε. Δυστυχώς, δεν μπορούμε υπέρμετρα να αυξήσουμε το προσωπικό, όμως κάνουμε ό,τι μπορούμε και όπως σας είπα και πριν στην ιδιωτική μας συζήτηση, θα κοιτάξουμε να βελτιώσουμε ακόμα περισσότερο την κατάσταση.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Κύρωση της Απόφασης του Συμβουλίου 2014/335/ΕΕ, Ευρατόμ, για το σύστημα των ιδίων πόρων της Ευρωπαϊκής Ένωσης».

Επίσης, η κ. Ευαγγελία Καρακώστα ζητεί άδεια απουσίας στο εξωτερικό από 1Αυγούστου έως 7 Αυγούστου 2016 και από 21 Αυγούστου έως 7 Σεπτεμβρίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Κύριε Υπουργέ, να σας ενημερώσω ότι σύμφωνα με τα στοιχεία που μας έδωσε ο κ. Βούτσης χθες στη Διάσκεψη των Πρόεδρων, οι Υπουργοί είστε παρόντες στο νομοθετικό έργο. Αλίμονο αν δεν ήσασταν και τότε, δεν θα ψηφίζονταν οι νόμοι. Είσαστε παρόντες γιατί είναι νόμος που υπογράφετε εσείς.

Ακούστε, όμως, τι συμβαίνει με τον κοινοβουλευτικό έλεγχο, σύμφωνα με τα στοιχεία που μας έδωσε ο κ. Βούτσης χθες, όντας και ο ίδιος πολύ στενοχωρημένος, για να μην πω πολύ θυμωμένος.

Επί κυρίας Κωνσταντοπούλου απαντώντο το 75% των ερωτήσεων, επί κυρίου Μεϊμαράκη το 80% των ερωτήσεων και στην παρούσα Σύνοδο απαντάται το 55%.

Επομένως δεν ισχύει αυτό, το οποίο είπατε. Οι συγκεκριμένοι Υπουργοί απουσιάζουν συστηματικά, εν αντιθέσει, παραδείγματος χάρη, με τον όπισθέν σας ευρισκόμενο, κ. Αλεξιάδη, που είναι πάντοτε παρών, όπως και ο κ. Δρίτσας -τουλάχιστον τυχαίνει να είναι, όταν εγώ προεδρεύω- και εσείς. Αφήστε, λοιπόν, τις δικαιολογίες για τους συναδέλφους σας. Η κατάσταση δεν είναι καλή.

Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, προτού πάρω τον λόγο επί της ουσίας, θέλω να συμπληρώσω και εγώ, ως μέλος της Επιτροπής της Διάσκεψης των Προέδρων, ότι έχω προτείνει -και ο Πρόεδρος το έχει δεχθεί-, κατ’ ανάγκη να επανέλθουμε στο παλαιό καθεστώς, όπου ο Υπουργός ορίζει μια μέρα και κανονίζει τα ραντεβού του, έτσι ώστε να τα αποφεύγει εκείνη την ημέρα, και να ξέρει ότι την τάδε μέρα θα έρθει να απαντήσει στις ερωτήσεις που οι Βουλευτές υποβάλλουν. Οπότε να μην υπάρχει αυτό το πρόβλημα, ότι υπάρχει κώλυμα, ότι υπάρχει φόρτος εργασίας και όλες αυτές οι ιστορίες, διότι πολλές φορές δεν γίνονται και πιστευτές. Αυτό είναι το τραγικό, γιατί μπορεί να υπάρχουν κωλύματα αναμφισβήτητα, αλλά πολλές φορές δεν γίνονται πιστευτά.

Άρα πρέπει να πει ο κάθε Υπουργός ότι την τάδε του μηνός θα απαντήσω στις ερωτήσεις, οπότε οι ερωτήσεις θα πηγαίνουν εκείνη την ημέρα. Έτσι τουλάχιστον γινόταν στο παρελθόν, γιατί αυτά που είπε ο κ. Κακλαμάνης, ο Πρόεδρος, πράγματι είναι σωστά, ότι τα ποσοστά ήταν υψηλότερα, αλλά υπήρχε και διαφορετικός τρόπος λειτουργίας όσον αφορά το θέμα αυτό που ανέπτυξε.

Τώρα επί του δικού μας θέματος. Πράγματι, όσα είπε ο Υπουργός τα κατανοώ, αλλά θα ήθελα να παρακαλέσω να ζητήσετε από τον Αρχηγό της Αστυνομίας να δώσει έναν κατάλογο των αριθμών που ισχυρίζονται και ο δήμαρχος και οι αστυνομικοί της Δωδεκανήσου ότι γίνεται ανισοκατανομή, δηλαδή πόσοι υπηρετούν στα Γιάννενα, πόσοι υπηρετούν στη Λάρισα, πόσοι υπηρετούν στον Έβρο. Βεβαίως, αυτά θα απαντηθούν και κανένας δεν έχει τη διάθεση να ψέξει κανέναν, διότι, αν δεν υπάρχουν αστυνομικοί, είναι πρόβλημα να βρούμε αστυνομικούς, αλλά να υπάρχει ανισοκατανομή και να υπάρχει ένα αίτημα να είσαστε δικαιότεροι, είναι κάτι που πρέπει να απαντηθεί. Οπότε νομίζω ότι ο Αρχηγός της Αστυνομίας πρέπει να δώσει αυτό τον κατάλογο, να τους κοινοποιηθεί, οπότε δεν θα υπάρχει και ουσιαστικό θέμα συζήτησης.

Τώρα όσον αφορά την προσπάθεια που κάνετε -και δεν την αμφισβητώ- να αυξηθούν οι αριθμοί, θα σας παρακαλούσα και εγώ να την κάνετε πιο έντονα, διότι πράγματι η περιοχή αυτή πλήττεται συγκριτικά με άλλες περιοχές.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Κρεμαστινέ, κατ’ αρχάς όλοι οφείλουμε να βελτιώσουμε τη λειτουργία του Κοινοβουλίου. Εσείς είστε πολύ παλαιότεροι από εμένα και με τεράστια εμπειρία σε αυτόν τον χώρο και κατανοώ ότι ξέρετε τι πρέπει να διορθωθεί.

Σε ό,τι αφορά το θέμα που συζητάμε, υπάρχει γενικότερη γκρίνια από όλες τις περιοχές. Ξέρετε ότι όλοι ζητούν. Όμως τα όρια είναι περιορισμένα και οι αριθμοί είναι συγκεκριμένοι. Παρ’ όλα αυτά, θα δώσω εντολή στον Αρχηγό της Αστυνομίας να κοιτάξει τι περιθώρια υπάρχουν. Και όταν λέω ότι θα δώσω εντολή, ξέρετε ότι ενεργούμε γρήγορα σε αυτές τις περιπτώσεις, ώστε να δούμε από πού μπορούν να αποσυρθούν αστυνομικοί και να βοηθήσουν την τουριστική προσπάθεια των νησιών της Δωδεκανήσου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην έκτη με αριθμό 942/3-6-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Ναυτιλίας και Νησιωτικής Πολιτικής, σχετικά με τις απεργιακές κινητοποιήσεις στο λιμάνι της Θεσσαλονίκης.

Θα απαντήσει ο Υπουργός Ναυτιλίας και Νησιωτικής Πολιτικής, κ. Θεόδωρος Δρίτσας.

Κύριε Αναστασιάδη, έχετε τον λόγο.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε.

Χαίρομαι, κύριε Υπουργέ, που βρίσκεστε σήμερα εδώ, για να συζητήσουμε το φλέγον ζήτημα της απεργίας στο λιμάνι της Θεσσαλονίκης. Βεβαίως, θα ευχόμουν, μετά από τρεις προσπάθειες και περίπου ένα μήνα καθυστέρησης, η ερώτησή μου να είχε χάσει τον επίκαιρο χαρακτήρα της, δηλαδή να είχε λυθεί η απεργία στο λιμάνι και να είχε ομαλοποιηθεί η κατάσταση της λειτουργίας του, αλλά, δυστυχώς, η απεργία συνεχίζεται και η ερώτηση διατηρεί τον επίκαιρο χαρακτήρα της.

Η απεργία αυτή, κύριε Υπουργέ, έρχεται να προστεθεί σε μια σειρά αρρυθμιών που δημιούργησαν το τρίμηνο κλείσιμο της Ειδομένης τον Μάρτιο του 2015, οι τρίμηνες απεργιακές κινητοποιήσεις των αγροτών στις αρχές του χρόνου και, βεβαίως, η σημερινή απεργία, που οδηγεί πάρα πολλές ναυτιλιακές εταιρίες σε διπλανά ανταγωνιστικά λιμάνια.

Πέρα, όμως, και πάνω από αυτά, το κόστος που προκάλεσε και προκαλεί στις επιχειρήσεις της περιοχής και της βορείου Ελλάδος είναι ανυπολόγιστο. Βιοτέχνες, εισαγωγείς, επιχειρηματίες, ναυτικοί πράκτορες, εκτελωνιστές, εξαγωγείς έχουν φτάσει στα όριά τους. Δεν μπορούν να ανταποκριθούν στις υποχρεώσεις τους, χάνουν πελάτες, δεν μπορούν να εξάγουν, δεν μπορούν να έχουν πρώτες ύλες για την παραγωγή. Αναγκάζονται να παραχωρήσουν άδειες στο προσωπικό τους, γιατί το σύνολο των επιχειρήσεων στην περιοχή υπολειτουργεί, ενώ κάποιες επιχειρήσεις έχουν αναστείλει και τη λειτουργία τους. Βέβαια, αυτό στη συνέχεια μπορεί να οδηγήσει και σε απολύσεις.

Εσείς, κύριε Υπουργέ, ερωτάσθε γιατί μέχρι τώρα δεν αναλάβατε πρωτοβουλίες, για να λύσετε αυτό το πρόβλημα, και πώς σκέφτεστε να το αντιμετωπίσετε, δεδομένου ότι η απεργία συνεχίζεται, με τον γνωστό τρόπο, των κυλιόμενων σαρανταοκτάωρων απεργιών, έτσι ώστε να αποκατασταθεί η ομαλή λειτουργία της οικονομίας και της ζωής στην περιοχή και στη βόρεια Ελλάδα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Αναστασιάδη, ευχαριστώ για την ερώτηση. Παραμένει επίκαιρη, δυστυχώς, θα έλεγα. Πράγματι, σωστά το εντοπίσατε. Να σας απολογηθώ, αν θέλετε. Πράγματι, τις προηγούμενες δύο φορές συνέπεσε η μία φορά να είναι κρίσιμη μέρα, ακριβώς, για την εξέλιξη της απεργίας και είχα δέσμευση αναφορικά με αυτό. Η άλλη αφορούσε τις δεσμεύσεις που είχαν προκύψει από τη μεγάλη Διεθνή Ναυτιλιακή Έκθεση των Ποσειδωνίων. Ως εκ τούτου, ήταν πραγματικό το κώλυμα. Ήταν αδύνατον να παρευρίσκομαι.

Παρ’ όλα αυτά, πράγματι, η απεργιακή κινητοποίηση στη Θεσσαλονίκη και στον Πειραιά, ελπίζω ότι βρίσκεται σε αποκλιμάκωση. Ήδη υπάρχουν σωματεία, που έχουν αναστείλει την απεργιακή κινητοποίηση και θέλω να πιστεύω ότι το σύνολο των εργασιακών ενώσεων και στον Πειραιά και στη Θεσσαλονίκη αυτές τις μέρες θα επιλέξουν αναστολή των κινητοποιήσεων.

Και λέω «θέλω να το πιστεύω», γιατί σας βεβαιώνω ότι πολύ συστηματικά όλο αυτό το διάστημα, κάθε μέρα, υπάρχει συνεχής ενασχόληση της Κυβέρνησης -και των συναρμόδιων Υπουργείων, όχι μόνο του δικού μας Υπουργείου- στην κατεύθυνση της αναζήτησης λύσεων, της επεξεργασίας και της διατύπωσης προτάσεων, που να έχουν και δικαιοσύνη και ρεαλισμό και προοπτική.

Ξέρετε ότι είναι πολύ περίεργη η περίοδος που ζούμε. Χρειάζονται αυτές οι σχέσεις εμπιστοσύνης να έχουν αμοιβαιότητα από όλες τις πλευρές, γιατί όλα τα ζητήματα και ειδικά αυτά τα ζητήματα συνδέονται με λεπτές ισορροπίες και αβεβαιότητα για το μέλλον των Ελλήνων πολιτών. Αυτή η πραγματικότητα δημιουργεί την ανάγκη συνεννόησης.

Η Κυβέρνησή μας, λοιπόν, και σε αυτό το ζήτημα, με επιχειρήματα, με ενασχόληση, με προτάσεις διεκδικεί –πραγματικά διεκδικεί- να πείσει για τον υπεύθυνο τρόπο με τον οποίον έχει χειριστεί και αυτό το ζήτημα.

Είμαστε προς το τέλος και νομίζω ότι είμαστε προς το τέλος για μια νέα αρχή, η οποία αφορά και το λιμάνι της Θεσσαλονίκης και το λιμάνι του Πειραιά. Αυτά τα δύο λιμάνια πρέπει να λειτουργήσουν με αναπτυξιακούς στόχους, με δυναμισμό -έχουν τεράστια πλεονεκτήματα- αλλά και με κανόνες συνεννόησης και δικαιοσύνης, που εκτός από πεδίο δίκαιης ανάπτυξης, όπως και ο Πρωθυπουργός έχει εξαγγείλει, η κοινωνική δικαιοσύνη και η εργασιακή ασφάλεια είναι κυρίως προϋποθέσεις ανάπτυξης και για τον Πειραιά και για τη Θεσσαλονίκη.

Τελειώνω, λέγοντας ότι έχουμε απόλυτη επίγνωση των συνεπειών, των αρνητικών συνεπειών, που έχουν υποστεί πάρα πολλές επιχειρήσεις στη βόρεια Ελλάδα και στη Θεσσαλονίκη. Είναι ακριβώς, ένα από τα επιχειρήματα και της Κυβέρνησης απέναντι στους απεργούς, ότι δεν γίνεται να μην λαμβάνεται υπ’ όψιν το σύνολο των παραμέτρων προς αυτήν την κατεύθυνση.

Όμως, και εκεί χρειάζεται πραγματικά να διατηρηθεί η συνεννόηση και η ενότητα. Σε μεγάλο βαθμό αυτό έχει επιτευχθεί και από τις παραγωγικές ενώσεις της βορείου Ελλάδας και της Θεσσαλονίκης και από τη διοίκηση του Οργανισμού Λιμένα και από τους εργαζόμενους και, φυσικά, από την Κυβέρνηση.

Κατανοούμε όλες τις επιπτώσεις μιας απεργιακής κινητοποίησης. Όλοι μαζί πρέπει να βγούμε απ’ αυτήν την δυσκολία, για να ανοίξουμε όλοι μαζί νέους δρόμους και η συνεννόηση δεν πρέπει να χαθεί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αναστασιάδη, ορίστε έχετε τον λόγο για τη δευτερολογία σας.

**ΣΑΒΒΑΣ ΑΝΑΣΤΑΣΙΑΔΗΣ:** Κύριε Υπουργέ, νομίζω ότι και εγώ, αλλά και αυτοί που μας ακούνε, δεν διαφωτίστηκαν από αυτά που είπατε. Εγώ πιστεύω ότι αυτά τα θέματα δεν λύνονται με ευχολόγια και, βεβαίως, η συνεννόηση και η δικαιοσύνη και τα δικαιώματα πρέπει να προταχθούν σ’ αυτήν την κουβέντα.

Όμως, δικαιώματα δεν έχουν μόνο οι απεργοί, των οποίων την αγωνία καταλαβαίνουμε και κατανοούμε. Μάλιστα, ήμασταν εμείς, κλιμάκιο της Νέας Δημοκρατίας, οι μόνοι που τους επισκεφθήκαμε για να συζητήσουμε. Όμως, αυτοί, βεβαίως, δεν ήθελαν να συζητήσουν, ήθελαν να δημιουργήσουν σόου. Συζητήσαμε με τη διοίκηση του ΟΛΠ και τους εμπλεκόμενους φορείς.

Δικαιώματα έχουν και οι εργαζόμενοι, που δουλεύουν στις επιχειρήσεις της βορείου Ελλάδος –και είναι χιλιάδες- και κινδυνεύουν να χάσουν τη δουλειά τους, αλλά και οι επιχειρηματίες, που ζουν με την αγωνία να κρατήσουν ζωντανές τις επιχειρήσεις τους.

Θέλω να σας κάνω μια ευθεία ερώτηση και θέλω μια ευθεία απάντηση: Γιατί η Κυβέρνηση, μέσω της διοίκησης του ΟΛΠ, δεν άσκησε τα ένδικα δικαιώματά της, ώστε να αποκατασταθεί η λειτουργία του λιμένος; Και γιατί διχάζετε την κοινωνία και τον λαό, αναγκάζοντας τους φορείς, τα επιμελητήρια της Ελλάδος, να προβούν σ’ αυτήν την ενέργεια, που είναι καθαρά καθήκον και ευθύνη της Κυβέρνησης; Γιατί δεν το κάνατε εσείς; Γιατί;

Βεβαίως, πρέπει να κάτσετε και να συζητήσετε. Είναι ευθύνη σας. Είναι ευθύνη του Υπουργού και της Κυβέρνησης να λύσετε αυτά τα προβλήματα από τη μια πλευρά. Είναι ευθύνη σας, όμως, να διαφυλάξετε και τα δικαιώματα των άλλων.

Ξέρετε τι σημαίνει αυτή η απεργία, κύριε Υπουργέ; Απαξιώνεται ολοκληρωτικά το λιμάνι της Θεσσαλονίκης. Δεν πρόκειται να επιστρέψει κανένα φορτίο και αυτό μας το δείχνει η εμπειρία μας από το πρόσφατο παρελθόν. Επίσης, απαξιώνεται ολοκληρωτικά η οικονομία, ο επιχειρηματικός κόσμος, αλλά και η εργασία στην περιοχή και στη βόρειο Ελλάδα.

Κι εσείς μου μιλάτε τώρα σαν σχολιαστής, ως απλός θεατής. Ποιες ενέργειες πήρατε; Τι θα πει «ελπίζω ότι θα λυθεί η απεργία» ή τι θα πει «βρισκόμαστε σε καλό δρόμο» ή τι θα πει ότι «θα λυθεί τις επόμενες μέρες»; Εκτός κι αν, σύμφωνα με την προσφιλή σας τακτική, περιμένετε να λυθεί το πρόβλημα δια της ωριμάνσεως, να βαρεθούν, δηλαδή, οι απεργοί, όπως έκαναν και σε προηγούμενες περιπτώσεις, και να φύγουν και να πάνε στα σπίτια τους. Αυτό, όμως, θα διαλύσει τελείως την κοινωνία και την οικονομία στην περιοχή.

Είναι τεράστια η ευθύνη σας. Η ιστορία θα καταγράψει αυτήν τη απεργία ως την απεργία που απαξίωσε και μηδένισε το λιμάνι της Θεσσαλονίκης και την οικονομία και τον επιχειρηματικό κόσμο στη βόρειο Ελλάδα, αλλά και εσάς ως έναν αδιάφορο Υπουργό για τα κοινωνικά προβλήματα.

Ποιες είναι οι πραγματικές πρωτοβουλίες που πήρατε; Γιατί δεν δίνετε εντολή στη διοίκηση του ΟΛΠ να ασκήσει τα ένδικα μέσα, όπως έχει δικαίωμα; Ξέρετε γιατί γίνονται οι σαρανταοχτάωρες απεργίες. Γιατί είστε θεατής σ’ αυτό;

Κατανοούμε τα προβλήματα των εργαζομένων και δεν είμαστε εναντίον τους. Είναι ευθύνη σας, όμως, να τα λύσετε. Εσείς είστε Κυβέρνηση. Εσείς έχετε την ευθύνη. Εσείς έχετε το καθήκον. Εσείς πρέπει να τα λύσετε αυτά τα προβλήματα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Αναστασιάδη, στενοχωριέμαι, γιατί προσπάθησα να θέσω ένα σύνθετο πλαίσιο συζήτησης, σε βάθος. Σας κάλεσα να συμμετάσχετε σε αυτό στη δευτερομιλία σας και εσείς χαρακτηρίσατε αυτό το πλαίσιο «ευχολόγιο» ή «σχολιασμό» και «παρακολούθηση απλού θεατή».

Κύριε Αναστασιάδη, επί των δικών σας κυβερνήσεων οι εργαζόμενοι στο λιμάνι της Θεσσαλονίκης έχουν απεργήσει μήνες. Στον Πειραιά επί τρεις ολόκληρους συνεχείς μήνες. Δεν μπορούμε να παίζουμε με φθηνή συγκυριακή αντιπολιτευτική διάθεση.

Ασχολούμαστε και με τα ζητήματα των εργαζομένων στις επιχειρήσεις της βορείου Ελλάδος και με τις ίδιες τις επιχειρήσεις με πολύ μεγάλη σοβαρότητα. Όλο αυτό είναι ένα σύνθετο ζήτημα σε μια μεταβατική περίοδο που αλλάζουν τα δεδομένα της λειτουργίας των λιμανιών της χώρας του Πειραιά και της Θεσσαλονίκης και στη συζήτηση αυτή έχουν συμμετάσχει οι πάντες. Στη Θεσσαλονίκη είναι ανοιχτή ακόμα η συζήτηση και αυτή είναι μια ακόμα κριτική προς τα σωματεία των εργαζομένων, διότι στη Θεσσαλονίκη δεν έχει λήξει τίποτα. Είναι όλα ανοιχτά ακόμα και για τη σύμβαση παραχώρησης και για όλα τα ζητήματα.

Και θα έπρεπε όντως οι εργαζόμενοι να είχαν συνεκτιμήσει το γεγονός αυτό με πολύ μεγαλύτερη ευρύτητα, διότι δεν έχουν κλείσει ακόμη οι όροι του διαγωνισμού. Και πράγματι έτσι είναι.

Εξαιτίας όλης αυτής της συνθετότητας του ζητήματος, που δεν αφορά μόνο αυτές τις είκοσι μέρες αλλά το μέλλον, γιατί το λιμάνι της Θεσσαλονίκης έχει μέλλον και ο δυναμισμός του στο μέλλον στηρίζεται στη συνεργασία όλων αυτών των παραγόντων που συμμετέχουν, δηλαδή, εργαζομένων, διοίκησης, επιχειρήσεων, Κυβέρνησης και Αυτοδιοίκησης, εγώ σας κάλεσα σε μια σύνθετη προσέγγιση και εσείς μου λέτε να τους πάμε στα δικαστήρια.

**ΣΑΒΒΑΣ ΑΝΑΣΤΑΣΙΑΔΗΣ:** Να δώσετε λύση σας λέμε!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δηλαδή, η υπεύθυνη Κυβέρνηση να πάψει να είναι υπεύθυνη ως προς την πολιτική της να αντιμετωπίζει σύνθετα ζητήματα και να προσπαθεί να συνθέτει αντιθέσεις και να βρίσκει τη λύση στο να κρίνει παράνομη και καταχρηστική την απεργία και να την παραπέμπει στα δικαστήρια για λύση.

Αυτή είναι προσφιλής σας μέθοδος. Ωφέλησε ποτέ κανέναν; Αναπτύχθηκε η Ελλάδα; Κατεστράφη η Ελλάδα με τις αποφάσεις που έκριναν παράνομες και καταχρηστικές τις απεργίες. Δεν ωφελήθηκε. Δεν αναπτύχθηκε η παραγωγικότητα, δεν δημιουργήθηκε κανένα νέο μοντέλο συνεργασιών για την αναπτυξιακή πορεία της χώρας πουθενά.

Η εύκολη κριτική, κύριε Βουλευτά, είναι κάτι πολύ συνηθισμένο. Ας προχωρήσουμε σε πιο σύνθετες προσεγγίσεις και έχουν όλοι ρόλο σε αυτή την υπόθεση. Οι πάντες έχουν ρόλο ευθύνης σε αυτήν την κατεύθυνση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εάν είχα διαβάσει την επόμενη ερώτηση θα την συζητούσαμε μαζί, επειδή είναι ακριβώς ίδια.

Εν πάση περιπτώσει, επειδή είναι εδώ ο κ. Καμμένος από την αρχή, θα συζητήσουμε την δωδέκατη με αριθμό 967/7-6-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ.Δημητρίου Καμμένου προς τον ΥπουργόΝαυτιλίας και Νησιωτικής Πολιτικής, σχετικά με τη απεργία των λιμενεργατών στον Οργανισμό Λιμένος Πειραιώς (ΟΛΠ).

Κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Θα μπορούσαμε πράγματι να τις συζητήσουμε μαζί. Ευχαριστώ πολύ, κύριε Υπουργέ που είστε παρών. Η ερώτησή μου είναι παλαιότερη, από τις αρχές του μήνα. Παρ’ όλα αυτά, επειδή παρακολούθησα και την ερώτηση του συναδέλφου της Νέας Δημοκρατίας και την απάντηση του Υπουργού, έχω καλυφθεί σε αρκετά σημεία.

Παρ’ όλα αυτά, θα επιμείνω στο θέμα του Πειραιά, όχι τόσο λόγω εντοπιότητας και εκλογής μου σε αυτήν την Περιφέρεια όσο για το τουριστικό κομμάτι και ένα μεγάλο εμπορικό.

Στον Πειραιά είχαμε προβλήματα τα οποία επιλυθήκαν με ξενύχτι, τα οποία γνωρίζω πάρα πολύ καλά. Ασχολήθηκε και η κ. Κουντουρά και ο κ. Υπουργός και εγώ αφανώς σε ορισμένα άλλα ζητήματα. Ήταν πολύ επικίνδυνη η περίοδος, διότι κινδυνεύσαμε να χάσουμε χιλιάδες τουρίστες και να έχουμε ένα αρνητικό ισοζύγιο τον Ιούνιο στις αφίξεις της κρουαζιέρας, το οποίο θα είχε άμεσο αντίκτυπο στην οικονομία της πόλης, αλλά και στο μάρκετινγκ και στη δυσφήμιση της χώρας παγκόσμια, μιας και ο τουρισμός είναι από τις βασικές μας βιομηχανίες και πρέπει να την προστατεύουμε.

Υπήρχαν και εμπορικά ζητήματα στον Πειραιά από τσιμεντοβιομηχανίες. Δεν το αναφέρω στην ερώτησή μου, αλλά υπήρχαν και από αυτοκινητοβιομηχανίες ζητήματα, διότι είχαν μπλοκάρει κάποια αυτοκίνητα τα οποία πήγαιναν σε νησιά προς ενοικίαση και έχαναν –αν θέλετε- και κάποιο εισόδημα από τα αυτοκίνητα που ήταν μπλοκαρισμένα. Η κατάσταση είναι γνωστή.

Κύριε Υπουργέ, εφ’ όσον έχουν περάσει μέρες, είναι μεν επίκαιρη η ερώτηση, αλλά βαίνει προς επίλυση και γνωρίζω ότι τουλάχιστον στον Πειραιά γίνεται μια ανοιχτή συζήτηση από όλα τα μέρη για μια λύση όχι πολιτική, αλλά πρακτική, επαγγελματική, προστατεύοντας και τα δικαιώματα όλων των εργαζομένων ένθεν κακείθεν.

Η ερώτηση ήταν πώς σκοπεύετε να επιλύσετε την τεράστια απώλεια εσόδων και ποια είναι μέχρι στιγμής η συνολική ζημιά –αν μπορούμε να πούμε- για το κράτος. Όμως, επιμένω ότι ήταν στην αρχή του μήνα. Τώρα δεν υπάρχει ζημιά, γιατί λύσαμε το θέμα το Σαββατοκύριακο.

Υπάρχει μια ερώτηση για το αν γίνονται πληρωμές στον ΟΛΠ, εφόσον απεργούν οι διοικητικοί υπάλληλοι και αν έχουμε απώλειες από τον ΟΛΠ λόγω της απεργίας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, απαντήστε, αν θέλετε, μόνο επί των καινούργιων στοιχείων, γιατί το γενικό πλαίσιο το είπατε. Παρά ταύτα, έχετε τον χρόνο σας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Προφανώς, κύριε Πρόεδρε.

Κατ’ αρχάς, να σας συγχαρώ, κύριε συνάδελφε, διότι εντάξει, δεν είναι θέμα να πάρετε συγχαρητήρια από εμένα, αλλά για μία ακόμα φορά επισημαίνω ότι, όταν ασχολείστε με ένα θέμα, ασχολείστε με συστηματικότητα και τεκμηρίωση και αυτό είναι πάρα πολύ καλό.

Δεν μπορώ να επιβεβαιώσω όλα τα στοιχεία που έχει και θέτει η ερώτησή σας, διότι έχω και εγώ μεν στοιχεία, αλλά δεν είναι επίσημα, δεδομένου ότι ο Οργανισμός Λιμένος Πειραιά, που είναι ο επίσημος φορέας, για να καταγράφει όλα αυτά τα λεπτομερή στοιχεία, αυτή την περίοδο λόγω της απεργίας δεν έχει τη δυνατότητα να το κάνει.

Παρ’ όλα αυτά, πράγματι, και στον Πειραιά οι συνέπειες αυτής της απεργιακής κινητοποίησης είναι πολύ σημαντικές, ιδιαίτερα στον χώρο εκτελωνισμού και μεταφοράς των αυτοκινήτων, στο Car Terminal. Εκεί περισσότερο υπάρχει οικονομική επιβάρυνση και παρατηρούνται απώλειες, αλλά και σε κάποια άλλα προϊόντα.

Το λιμάνι ως προς την ακτοπλοΐα δεν έχει επηρεαστεί καθόλου.

Στην κρουαζιέρα τώρα έχουμε πραγματικά μία «θαυμαστή» -να βάλω τη λέξη σε εισαγωγικά, για να μην εξιδανικεύουμε τα πράγματα- εικόνα. Όμως, παρά το γεγονός ότι η απεργία διαρκεί τόσες πολλές μέρες, υπήρξαν μέρες, όπως το προ-προηγούμενο Σάββατο, όπου μέσα σε δεκαοκτώ ώρες κατέπλευσαν επτά πολύ μεγάλα κρουαζιερόπλοια και διακομίστηκαν δεκατέσσερις χιλιάδες ταξιδιώτες-επιβάτες, αφικνούμενοι ή αναχωρούντες, από τον Πειραιά. Όλα αυτά συνέβησαν και τα πλοία έφυγαν στην προγραμματισμένη ώρα τους από τον Πειραιά, παρά την απεργία, χωρίς να χρησιμοποιηθεί βία, χωρίς να χρησιμοποιηθεί τίποτα άλλο.

Αυτό επετεύχθη χάρη στη συνεργασία του Λιμενικού Σώματος, του Οργανισμού Λιμένα Πειραιά, των εταιρειών και των πρακτόρων που τους εκπροσωπούν, αλλά και των εργαζομένων. Φυσικά, έπαιξαν μεγάλο ρόλο και οι εργαζόμενοι στα ίδια τα κρουαζιερόπλοια, οι οποίοι επωμίσθηκαν ένα μεγάλο βάρος, πέρα από το σύνηθες της εργασίας τους.

Πραγματικά, νομίζω ότι εδώ πρέπει να αναδειχθεί -τουλάχιστον ως προς αυτό το στοιχείο- και η ωριμότητα με την οποία οι εργαζόμενοι στο λιμάνι του Πειραιά αντιμετώπισαν τα ζητήματα της κρουαζιέρας. Σεβάστηκαν το ζήτημα. Ζητήθηκε να γίνουν σεβαστοί κάποιοι κανόνες, ώστε να μη λειτουργήσουν «απεργοσπαστικοί» -εντός ή εκτός εισαγωγικών- μηχανισμοί. Όμως, οι ίδιοι σεβάστηκαν τις πραγματικά συνολικότερες ανάγκες και κυρίως τον κίνδυνο να ταλαιπωρηθούν άνθρωποι, ταξιδιώτες, επισκέπτες της χώρας μας. Πέραν της δυσφήμησης της ίδιας της χώρας μας, δεν είναι καθόλου σωστό άνθρωποι και ειδικά ηλικιωμένοι να ταλαιπωρούνται. Αυτό το υπερασπίστηκαν και οι εργαζόμενοι εκτός από όλους τους άλλους παράγοντες. Ό,τι επετεύχθη επετεύχθη με τη συνεργασία σε πνεύμα ευθύνης και καλής θέλησης.

Δεν έχω στοιχεία –και τελειώνω, κύριε Πρόεδρε- ότι υπάρχουν εργαζόμενοι του ΟΛΠ οι οποίοι, ενώ απεργούν, αμείβονται. Όσοι απεργούν δεν αμείβονται.

Αν κάποιοι έχουν πάρει την τακτική τους άδεια ή δεν ξέρω τι άλλο, αυτά είναι άλλα ζητήματα. Εκεί δεν υπάρχει θέμα. Όμως φαινόμενο εργαζομένου που δηλώνει απεργός και αμείβεται, δεν υπάρχει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, γνωρίζω την προσπάθεια που έχει γίνει. Θέλω να συγχαρώ –χωρίς να περιαυτολογούμε σαν Κυβέρνηση- για την μεγάλη προσπάθεια που έχει γίνει και το ξενύχτι, τουλάχιστον τα Σαββατοκύριακα, γιατί είχα εμπλακεί και εγώ.

Είναι όντως έτσι, ότι δηλαδή ενεπλάκησαν όλα τα μέρη και έδωσαν καλή τη πίστει λύση, διότι υπάρχουν και ηλικιωμένοι που κατεβαίνουν από τα καράβια. Κάποιο βράδυ μάλιστα είχαμε έξι χιλιάδες βαλίτσες. Δεν μπορούσαν να τις ανεβάσουν. Κάποια στιγμή άνοιξε και το διπλανό terminal. Βρέθηκε λύση και αυτό είναι το καλό.

Κλείνω λέγοντας ότι μετά τα χθεσινά ή σημερινά αποτελέσματα στη Μεγάλη Βρετανία και την αβεβαιότητα που ήδη ξεκινάει –έχω πάρει σήμερα τις αναλύσεις από όλες τις μεγάλες τράπεζες του κόσμου- είναι δύσκολη η εποχή για τη Μεγάλη Βρετανία. Με ποια έννοια; Είναι εποχή αβεβαιότητας. Δεν πρέπει η Ελλάδα, σε καμμία περίπτωση -και το λέω σαν Δημήτρης Καμμένος και όχι σαν Βουλευτής- να ενισχύσει την αβεβαιότητα…

**ΠΡΟΕΔΡΕΥΩΝ (Νικήτας Κακλαμάνης):** Μέσα στο Κοινοβούλιο μιλάτε ως Βουλευτής. Έξω από την Αίθουσα μιλάτε όπως θέλετε.

**ΔΗΜΗΤΡΙΟΣ ΚΑΜΜΕΝΟΣ:** Εντάξει, κύριε Πρόεδρε. Θα το πω τότε ως Βουλευτής.

Δεν πρέπει να εντείνουμε την αβεβαιότητα, διότι μέσα από τους δημοκρατικούς θεσμούς, τον δημοκρατικό τρόπο και το διάλογο που έχει επιβάλει αυτή η Κυβέρνηση με τις κοινωνικές ομάδες, με τους επιχειρηματίες, με τις πολιτικές δυνάμεις του τόπου, θα πρέπει όλοι να συνομολογήσουμε και να πάμε σε μία κανονικότητα και σταθερότητα, διότι δεν έχουμε περιθώριο να εντείνουμε την αβεβαιότητα, πόσο μάλλον στο τουριστικό ή στο εμπορικό προϊόν, όσο έχει να κάνει με τις πύλες εισόδου και εξόδου. Ευτυχώς λύθηκε και το θέμα της Ειδομένης.

Πρέπει δηλαδή η Ελλάδα αυτή τη στιγμή να βγει από το χάρτη, να μην ασχολούνται μαζί μας. Το λέω τόσο απλά, γιατί δεν έχουμε περιθώριο να ασχοληθεί ξανά κάποιος μαζί μας. Το λέω με την καλή έννοια και εννοώ χωρίς να λέμε «ναι» σε όλα, γιατί δεν έχουμε αυτή τη λογική ούτε βρισκόμαστε σε αυτή τη διαδικασία.

Πρέπει να είμαστε πολύ προσεκτικοί. Γι’ αυτό και εγώ, κύριε Υπουργέ, και στον Πειραιά και όπου αλλού βρίσκομαι το λέω όσο μπορώ και με όσους συζητούμε, τους λιμενεργάτες, τον εμπορικό σύλλογο, τον δήμαρχο του Πειραιά, τους επιχειρηματίες και τους εφοπλιστές των κρουαζιερόπλοιων. Όλοι μαζί πρέπει να μαζέψουν τις δηλώσεις, να καθίσουμε όλοι μαζί στο τραπέζι διακομματικά και να βρούμε μία λύση για το καλό της πατρίδας μας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο, αν και νομίζω ότι τα έχετε καλύψει όλα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Μισό λεπτό χρειάζομαι, κύριε Πρόεδρε.

Συμφωνώ, κύριε Καμμένε, έτσι είναι. Αυτό που θέλω να πω είναι ότι πάρα την απεργία και τα προβλήματα που έχουν παρουσιαστεί, η κρουαζιέρα δεν έχει επηρεαστεί. Έχουμε συστηματική επικοινωνία με όλες τις εταιρείες. Αυτή η μεταβατική πραγματικότητα δεν θα επηρεάσει –είμαι αισιόδοξος γι’ αυτό- το επόμενο διάστημα την πορεία της κρουαζιέρας, που βρίσκεται σε αναπτυξιακή διαδικασία και για το λιμάνι του Πειραιά και για άλλα λιμάνια της χώρας.

Τελειώνω με ένα πράγμα. Την επόμενη εβδομάδα θα μας δοθεί η δυνατότητα στη Βουλή να συζητήσουμε τη σύμβαση παραχώρησης για το λιμάνι του Πειραιά. Πριν το ζητήσουν οι εργαζόμενοι, είναι συστηματική η προσπάθεια -με επιτυχίες της Κυβέρνησης στο νέο τοπίο- να εξασφαλιστεί η σταθερότητα και η ασφάλεια στις εργασιακές σχέσεις στα λιμάνια του Πειραιά και της Θεσσαλονίκης.

Αυτό είναι κυβερνητική επιλογή και κατεύθυνση. Χρειάζεται να λυθούν επιμέρους ζητήματα για να επιτευχθεί αυτό, νομικά, πρακτικά, οικονομικά και πολλά άλλα. Αυτή είναι όμως η βασική κατεύθυνση και γι’ αυτό θεωρώ ότι οι απεργοί εργαζόμενοι, που έχουν επίγνωση των κυβερνητικών προσπαθειών, πρέπει να επιδείξουν ένα ευρύ πνεύμα καλής θέλησης, το οποίο θα ωφελήσει όλους και πρώτα απ’ όλα τους ίδιους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τρίτη ενότητα.

Επόμενη είναι η πρώτη με αριθμό 1016/21-6-2016 επίκαιρη ερώτηση πρώτου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Εσωτερικών και Διοικητικής Ανασυγκρότησης, σχετικά με την ανάγκη άμεσης αντιμετώπισης του προβλήματος υδροδότησης του Αιτωλικού Αιτωλοακαρνανίας.

Θα απαντήσει ο παρευρισκόμενος Υπουργός κ. Κουρουμπλής.

Κυρία Τριανταφύλλου, έχετε τον λόγο.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Πραγματικά, σε συνέχεια των όσων είπε πριν ο συνάδελφος για την εδραίωση της σταθερότητας, θα ήθελα να πω ότι είναι ζητούμενο η εδραίωση της σταθερότητας, αλλά χρειάζονται και προϋποθέσεις. Η ακρόαση της λαϊκής βούλησης είναι μία τέτοια προϋπόθεση. Ο σεβασμός των ανθρωπίνων και εργασιακών δικαιωμάτων είναι τέτοιες προϋποθέσεις. Ας εργαστούμε πάνω σε αυτές τις ασφαλείς προϋποθέσεις τόσο μέσα στη χώρα όσο και στην Ευρωπαϊκή Ένωση.

Κύριε Υπουργέ, ευχαριστώ που ήρθατε. Είναι ένα ζήτημα το οποίο απασχολεί τον τόπο μας, τον δικό σας και δικό μου τόπο, και είναι ένα ζήτημα που χρονίζει. Μιλάμε για την υδροδότηση της Δημοτικής Ενότητας Ιεράς Πόλεως Μεσολογγίου του Αιτωλικού, μιας μεγάλης δημοτικής ενότητας. Τι συμβαίνει, λοιπόν;

Ουσιαστικά, υπάρχει απαγόρευση πόσης, δεν μπορεί να χρησιμοποιηθεί νερό και οι κάτοικοι στο Αιτωλικό δεν μπορούν να πιούν νερό ούτε να μαγειρέψουν με αυτό. Είναι ένα χρόνιο πρόβλημα. Ουσιαστικά, από το 2008 υπάρχουν συνεχείς απαγορεύσεις από τη διεύθυνση υγείας, βεβαίως, και από τη ΔΕΥΑ.

Βέβαια, η κατάθεση αυτής της ερώτησης μπορεί να είναι λίγο παράδοξη, με την έννοια ότι γνωρίζουμε ότι ο υπεύθυνος φορέας είναι ο φορέας λειτουργίας του δικτύου, δηλαδή ο αρμόδιος δήμος. Η αρμόδια ΔΕΥΑ πρέπει να προβεί, σε συνεργασία με τις αρμόδιες υπηρεσίες, σε τέτοιες ενέργειες, σε όλες τις απαιτούμενες επανορθωτικές ή άλλες αλλαγές, ώστε, με κατάλληλη επεξεργασία, με απομάκρυνση εστιών ρύπανσης κ.λπ., να παρέχουμε νερό στους πολίτες με τις προδιαγραφές του νερού της ανθρώπινης κατανάλωσης.

Ωστόσο, επειδή το πρόβλημα χρονίζει κι επειδή, παρά τις προσπάθειες όλων των προηγούμενων, αλλά και της τωρινής δημοτικής αρχής και της ΔΕΥΑ, σύμφωνα πάντοτε με τις υποδείξεις της υπηρεσίας υγείας, δεν υπάρχει αποτέλεσμα -θα πω και στη δευτερολογία μου ότι υπάρχουν διάφορα έργα που έχουν γίνει, όπως και προϋπολογισμοί γι’ αυτά τα έργα- θεώρησα ότι θα πρέπει κατ’ αρχάς να ενημερωθεί -που σίγουρα το γνωρίζετε- και το Υπουργείο και με κάποιον τρόπο να συμμετέχει στην εκπόνηση ενός σχεδίου μόνιμης λύσης γι’ αυτό το ζήτημα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Καλημέρα, κύριε Πρόεδρε.

Κυρία συνάδελφε, κυρίες και κύριοι συνάδελφοι, πράγματι είναι πάρα πολύ ενδιαφέρον όταν στη Βουλή έρχονται ζητήματα που έχουν πολύ μεγάλη αξία και ουσία, όπως είναι το ζήτημα του πόσιμου νερού.

Το νερό είναι η ποιότητα της ζωής μας και πρέπει να παραμένει πάντα δημόσιο αγαθό. Γι’ αυτό και ανάμεσα στις σκέψεις και πρωτοβουλίες της Κυβέρνησης, σε ό,τι αφορά την αναθεώρηση του Συντάγματος, βρίσκεται και το ζήτημα του νερού, δηλαδή να κατοχυρωθεί ως δημόσιο αγαθό.

Πολύ χαίρομαι που η συνάδελφος πήρε την πρωτοβουλία να αναδείξει ένα θέμα, το οποίο αφορά, ας μου επιτρέψετε να πω, κύριε Πρόεδρε, και τη δική μου ιδιαίτερη πατρίδα, όπως αντιλαμβάνεστε. Πράγματι, είναι ένα ζήτημα το οποίο χρονίζει, όπως πολύ σωστά τονίστηκε από τη συνάδελφο. Έχει αξία η προσπάθεια να αναδειχθεί, να προβληθεί και, επιτέλους, να βρεθεί μία λύση.

Βέβαια, τίθεται ένα ερώτημα όλα αυτά τα χρόνια για το τι έγινε με ένα τέτοιο ζήτημα που πραγματικά έχει να κάνει με την ποιότητα ζωής, σε μία περιοχή με πολύ σημαντική συμβολή στην ανάπτυξη της χώρας, καθώς και ιστορική περιοχή, όπως είναι και το Μεσολόγγι και το Αιτωλικό.

Έχουμε χτίσει με την αυτοδιοίκηση α΄ βαθμού και β΄ βαθμού, από την πρώτη στιγμή, μία καλοπροαίρετη σχέση συνεργασίας και εμπιστοσύνης. Οι οχλήσεις της Βουλευτού πάνω σε αυτά τα ζητήματα κατά καιρούς, όπως και η σημερινή ερώτηση, έρχονται να δέσουν με μία παράλληλη προσπάθεια που κάνει το Υπουργείο και με την περιφερειακή αυτοδιοίκηση και την τοπική αυτοδιοίκηση, για να αντιμετωπιστεί αποτελεσματικά, επιτέλους, αυτό το χρονίζον ζήτημα της περιοχής, που πραγματικά ταλανίζει το σύνολο των κατοίκων.

Πρέπει, λοιπόν, να διαβεβαιώσω την Αίθουσα και τη Βουλευτή ότι αυτή η συνεργασία που αποδίδει πανελλαδικά καρπούς είχε κι εδώ ένα θετικό αποτέλεσμα.

Η τελική συνεννόηση έχει γίνει με τον Περιφερειάρχη, τον κ. Κατσιφάρα, ο οποίος πρέπει να πω ότι έχει επιδείξει απόλυτη κατανόηση. Παρ’ ότι για το περιφερειακό πρόγραμμα που αφορά την ύδρευση, οι αιτήσεις έχουν φτάσει το διπλάσιο ποσοστό από αυτό που διαθέτει το πρόγραμμα, έχει κατά κάποιον τρόπο προτεραιοποιηθεί η διαδικασία προώθησης και επίλυσης του ζητήματος που αφορά τη συγκεκριμένη περιοχή.

Μπορώ, λοιπόν, από αυτή τη θέση, από τις συνεννοήσεις που έχω με τον Περιφερειάρχη, να τονίσω ότι θα είναι προτεραιότητα στην κατανομή του προγράμματος η χρηματοδότηση αυτού του έργου, το οποίο, εξ όσων γνωρίζω, είναι ένα έργο σημαντικό. Υπολογίζουν ότι μπορεί να έχει ένα ύψος γύρω στα 2 εκατομμύρια ευρώ.

Άρα, πιστεύω ότι θα γίνει επιτέλους, κυρία Τριανταφύλλου, ένα σοβαρό έργο, όχι αποσπασματικά, όπως γινόταν μέχρι σήμερα, που ξοδεύονταν πάρα πολλά λεφτά, χωρίς κανένα μακροχρόνιο αποτέλεσμα.

Άρα, ο Δήμος Μεσολογγίου-Αιτωλικού και η Περιφέρεια σε συνεργασία και με το Υπουργείο, θα έχουμε δώσει μια οριστική, επιτέλους, λύση σε ένα ζήτημα που πραγματικά υποβαθμίζει όσο παρατείνεται την ποιότητα ζωής των κατοίκων της περιοχής.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία συνάδελφε, έχετε τον λόγο.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Κύριε Υπουργέ, χαίρομαι πραγματικά για τη δέσμευση. Μιλάμε για ένα ζήτημα σε μια περιοχή, όπως η Αιτωλοακαρνανία, που κατέχει το 1/3 των υδάτων όλης της χώρας και όπου εκτός από το Αιτωλικό, εγώ από το 2012 που είμαι Βουλευτής, βλέπω ότι υπάρχουν πάρα πολλά ζητήματα και υδροδότησης, αλλά και ζητήματα ΤΟΕΒ-ΓΟΕΒ στην περιοχή μας. Είναι ένα ζήτημα το οποίο θα συζητήσουμε άλλη φορά.

Ωστόσο, θα πιαστώ λίγο από αυτό που είπατε στο τέλος, δηλαδή, πράγματι, είπα και στην πρωτολογία μου ότι έχει απασχολήσει το θέμα όλες τις αρμόδιες υπηρεσίες και όλες τις προηγούμενες δημοτικές αρχές. Υπήρχαν συγκεκριμένες προτάσεις για διορθωτικές κινήσεις και όλα αυτά που είπα πριν. Ενώ υπήρξαν συγκεκριμένα μέτρα προστασίας, έγινε αυτό που είπατε. Δηλαδή, πράγματι πάρθηκαν συγκεκριμένα μέτρα προστασίας τόσο στην παροχή στην πηγή -στεγανοποιήθηκε, έγιναν έργα γύρω από αυτή κ.λπ.- ωστόσο η κατάσταση αυτή ισχύει ακόμα. Δεν έχει αρθεί, δηλαδή, η απαγόρευση και ακόμα και το νερό των άλλων γεωτρήσεων στη γύρω περιοχή δείχνει ότι δεν είναι ασφαλές σε μια περιοχή και ειδικά στη συγκεκριμένη, που είναι πλούσια σε υδατικούς πόρους.

Υπάρχουν, λοιπόν, πολύ μεγάλοι κίνδυνοι, πράγματι και από τη χλωρίωση κάποιες φορές και από τη μόλυνση που υπάρχει στη γύρω περιοχή και στην πηγή.

Εγώ με μεγάλη χαρά λέω ξανά ότι δέχομαι αυτό που λέτε. Θεωρώ ότι είναι απαραίτητο, γι’ αυτό και υπάρχει και ερώτηση προς το Υπουργείο. Η αγαστή συνεργασία, όταν φέρνει ένα απτό αποτέλεσμα, νομίζω ότι έχει πραγματικό αποτέλεσμα.

Θεωρώ, λοιπόν, ότι θα πρέπει να υπάρξει η κατεύθυνση, ο στρατηγικός στόχος της μόνιμης λύσης. Θα ήθελα να πω ενδεικτικά ότι κατά τις δύο τελευταίες -όχι αυτή- τις δύο προηγούμενες δημοτικές αρχές έχουν ξοδευτεί εξακόσιες με επτακόσιες χιλιάδες ευρώ σε έργα μικρότερα ή μεγαλύτερα στην προσπάθεια και να αρθεί, τέλος πάντων, η μόλυνση και να γίνουν κάποια έργα για τη στεγανοποίηση της πηγής κ.λπ..

Άρα, τελειώνοντας, λέω ότι σημαντικό να κατευθυνθούμε προς τη μόνιμη λύση η οποία θα προκριθεί, η οποία θα εγκριθεί από τις αρμόδιες υπηρεσίες και χαίρομαι που αναλαμβάνετε τη δέσμευση να τη χρηματοδοτήσετε σε συνεργασία με την περιφέρεια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πριν σας δώσω τον λόγο, επειδή και εγώ επισκέφθηκα την πατρίδα σας για κομματική εκδήλωση και μου έθεσαν το θέμα και άκουσα με ενδιαφέρον την απάντησή σας, τώρα στη δευτερολογία θα ήθελα να μας πείτε και το χρονοδιάγραμμα της λύσης. Διότι μας είπατε το κόστος, μας είπατε από πού θα βρεθούν τα λεφτά, αλλά δεν άκουσα το χρονοδιάγραμμα. Θα θέλαμε να το ακούσουμε.

Έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Πολύ σωστή η επισήμανση, κύριε Πρόεδρε, γιατί πολλές φορές λέγονται πράγματα χωρίς να ορίζεται χρονοδιάγραμμα.

Η διαβεβαίωση που μπορώ να δώσω στην Αίθουσα μετά τη συνεννόηση που είχα με τον Περιφερειάρχη, είναι ότι στις επόμενες άμεσες συνεδριάσεις του Περιφερειακού Συμβουλίου, θα ενταχθεί το έργο. Άρα, λοιπόν, είμαστε πολύ κοντά στην υλοποίηση, διότι οι δεσμεύσεις αυτές είναι σαφείς και δεν αφήνουν κανένα περιθώριο.

Όμως, δοθείσης ευκαιρίας, κύριε Πρόεδρε, θα ήθελα να πω ότι η Αιτωλοακαρνανία είναι μία περιοχή που θεωρείται το μεγαλύτερο ντεπόζιτο νερού –ας μου επιτραπεί η έκφραση- στην κεντρική Ευρώπη. Έχει πάρα πολλές λίμνες, τεχνητές ή φυσικές.

Ουσιαστικά, κύριε Πρόεδρε, η Αιτωλοακαρνανία υδρεύει διά της Ναυπακτίας την Αθήνα και με τρία υδροηλεκτρικά φράγματα παρέχει ρεύμα στο εθνικό δίκτυο. Κι όμως, απ’ αυτά τα έργα και απ’ αυτήν την πλουτοπαραγωγική πηγή, είτε της ύδρευσης της Αθήνας διά του Ευήνου, είτε της ενίσχυσης του εθνικού δικτύου δια των υδροηλεκτρικών έργων του Αχελώου, η Αιτωλοακαρνανία δεν έχει δει κανένα αντισταθμιστικό.

Γι’ αυτό, πιστεύω ότι κάποια στιγμή η Βουλή των Ελλήνων –και η Κυβέρνηση πρωτίστως, καθώς είναι στη σκέψη του Υπουργείου Εσωτερικών μία σχετική πρωτοβουλία- πρέπει να συζητήσει κάποια αντισταθμιστικά από τέτοια έργα που γίνονται σε διάφορες περιοχές, καθώς αξιοποιούνται πλουτοπαραγωγικές πηγές που πραγματικά συμβάλλουν στον εθνικό πλούτο. Απ’ αυτά, πρέπει να μένει και πίσω κάτι. Δεν είναι δυνατόν η Αιτωλοακαρνανία να υποφέρει από τέτοιου είδους ζητήματα, όπως το συγκεκριμένο και να μην έχει υπάρξει ποτέ ένα σοβαρό πρόγραμμα που να αφορά την αξιοποίηση του νερού στην περιοχή, ούτε στον τομέα της άρδευσης ούτε στον τομέα της ύδρευσης.

Επ’ ευκαιρία, λοιπόν, τοποθετούμαι πάνω σ’ αυτό το ζήτημα και πιστεύω ότι όλοι μαζί –γιατί νομίζω ότι αυτά είναι ζητήματα που αφορούν όλο το Κοινοβούλιο και έχει το ίδιο ενδιαφέρον το Κοινοβούλιο για τέτοιου είδους ζητήματα- μπορούμε να βρούμε κοινό τόπο για να υπηρετήσουμε ουσιαστικά τα θέματα που πραγματικά αγγίζουν τους πολίτες σε μεγάλο εύρος και αφορούν την ποιότητα της ζωής τους.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς, κύριε Κουρουμπλή.

Σχετικά με το νερό, εγώ προσωπικά συμφωνώ, αλλά με μία προϋπόθεση. Δεν θέλω να δω την ΕΥΔΑΠ στο υπερταμείο, όπως ήταν στον αρχικό κατάλογο του πολυνομοσχεδίου. Η ΕΥΔΑΠ πρέπει να μείνει έξω από το υπερταμείο. Ως Βουλευτής Αθηνών, σας λέω ότι έχετε δίκιο.

**ΕΥΣΤΑΘΙΟΣ ΠΑΝΑΓΟΥΛΗΣ:** Αιθεροβάμων είστε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Δεν έχει σημασία. Καμμιά φορά χρειάζονται και οι ρομαντικοί μέσα στη Βουλή.

Θα συζητηθεί η προτελευταία ερώτηση προς τον παρευρισκόμενο για μία ακόμα φορά συνεπή Υπουργού κ. Τρύφωνα Αλεξιάδη που θα απαντήσει.

Επομένως, θα συζητηθεί η με αριθμό 1011/17-6-2016 πέμπτη επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Οικονομικών**,** σχετικά με τον κίνδυνο παραγραφής δώδεκα χιλιάδων υποθέσεων μεγάλης φοροδιαφυγής.

Κύριε Καμμένο, ορίστε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ που ήρθατε για άλλη μία φορά. Έχει προκύψει ένα ζήτημα από σχετικά δημοσιεύματα και ανακοινώσεις που έχουν έρθει στα χέρια μου, το οποίο είναι εξαιρετικά σοβαρό. Εν τάχει, ας πούμε ότι κινδυνεύουν με παραγραφή δώδεκα χιλιάδες υποθέσεις φοροδιαφυγής. Η συγκεκριμένη ανακοίνωση του Συλλόγου Εργαζομένων στις Δημόσιες Οικονομικές Υπηρεσίες Αττικής –θα επεκταθώ στη δευτερολογία μου- μας επιστεί την προσοχή ως Κυβέρνηση για τον κίνδυνο παραγραφής συνολικά τριάντα έξι χιλιάδων υποθέσεων, καθώς δεν υπάρχει χρόνος ούτε προσωπικό.

Υπήρχε πιθανόν μία διαμάχη –ας το πω έτσι- να μεταβιβαστούν ή να μεταφερθούν κάποιες απ’ αυτές τις διαδικασίες της φοροδιαφυγής ή αυτοί οι φάκελοι προς τη Γενική Γραμματεία Εσόδων. Δεν ξέρουμε τι θα γίνουν και θα θέλαμε μία ενημέρωση. Τα στοιχεία που έχω είναι ότι ακόμα και τώρα να αποφασίσουμε να ξεκινήσουμε τον έλεγχο αυτών των υποθέσεων έτσι ώστε να αποφύγουμε την πιθανή φοροδιαφυγή, την απαλλαγή, την διαγραφή των υποθέσεων, δεν θα μπορέσουμε να εξυπηρετήσουμε πάνω από χίλιες. Θα πρέπει να το συζητήσουμε τουλάχιστον σήμερα εδώ, για να καταγραφεί και να δούμε τι θα κάνουμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ερωτάσθε, επομένως, κύριε Υπουργέ, πώς σκοπεύετε να αντιμετωπίσετε το θέμα της παραγραφής περί των δώδεκα χιλιάδων υποθέσεων φοροδιαφυγής. Ποιο είναι το ύψος της απώλειας των εσόδων για το κράτος αν, όπως διαφαίνεται άλλωστε, δεν ελεγχθούν οι υποθέσεις μέχρι το τέλος του έτους;

Τι αντίκτυπο θα έχει στους πολίτες η συγκεκριμένη απώλεια εσόδων από τις υποθέσεις φοροδιαφυγής; Πώς θα αντισταθμιστεί; Σχεδιάζετε τη λήψη άμεσων μέτρων για να προστατευτούν οι αδύναμοι;

Για ποιο λόγο καθυστέρησε οκτώ μήνες η νομοθετική ρύθμιση που θα επέτρεπε ήδη από πέρσι τη μεταφορά των υποθέσεων στη Γενική Γραμματεία Εσόδων; Πότε αναμένεται να κατατεθεί;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Ευχαριστώ κι εσάς, κύριε Βουλευτά, γιατί δίνετε τη δυνατότητα να φωτίσουμε ένα θέμα, για το οποίο έχει πέσει πάρα πολλή παραπληροφόρηση, πάρα πολύ «κάρβουνο».

Έχω κουραστεί, πλέον, με στοιχεία που καταθέτω στη Βουλή συνέχεια να αποδεικνύω το αυτονόητο. Όμως, ορισμένοι, καταλαβαίνω ότι επειδή δεν μπορούν να χωνέψουν και να σεβαστούν το αποτέλεσμα της κάλπης και τη θέληση του ελληνικού λαού, προσπαθούν με διάφορους τρόπους, με πλάγιους τρόπους, να επαναφέρουν μύθους, μυθεύματα, δράκους και ένα σωρό άλλες ιστορίες,

Ποια είναι η πραγματικότητα; Αποφασίστηκε η μεταφορά των φορολογικών και των τελωνειακών αρμοδιοτήτων από το ΣΔΟΕ στη Γενική Γραμματεία Δημοσίων Εσόδων. Μεταφέρθηκαν περίπου τέσσερις χιλιάδες υποθέσεις, χίλιες εκατόν ενενήντα έξι από αυτές, με κριτήρια που καθόρισε ο οικονομικός εισαγγελέας, γιατί ήταν εισαγγελικές παραγγελίες, και δύο χιλιάδες επτακόσιες πενήντα μία άλλες σοβαρές υποθέσεις παραμένουν για μεταφορά περίπου άλλες είκοσι πέντε χιλιάδες υποθέσεις, διότι το ΣΔΟΕ δεν έχει πλέον φορολογικό και τελωνειακό αντικείμενο - αυτό το αντικείμενο ανήκει στη ΓΓΔΕ αποκλειστικά- άρα, πρέπει να μεταφερθούν εκεί, διότι δεν μπορούν να ελεγχθούν στο ΣΔΟΕ.

Αυτοί που κατηγορούν και λένε ότι η Κυβέρνηση προστατεύει την παραγραφή, ξεχνούν να πουν το τι κάνανε τόσο καιρό, όταν κινδυνεύαν να παραγραφούν αυτές οι υποθέσεις. Διότι στις 31-12-2016 παραγράφονταν περίπου δώδεκα χιλιάδες υποθέσεις από το ΣΔΟΕ, το οποίο διέθετε όλους και όλους πεντακόσιους έντεκα ελεγκτές.

Αν δεν είχε έρθει αυτή η Κυβέρνηση, αν δεν είχαμε κάνει αυτή τη μεταφορά αρμοδιοτήτων, πώς θα μπορούσαν το 2016 πεντακόσιοι έντεκα ελεγκτές να αφήνανε όλη την άλλη δουλειά στην άκρη και να ελέγχαν δώδεκα χιλιάδες υποθέσεις που παραγράφονταν;

Αυτοί, λοιπόν, που μας κουνούν το δάχτυλο για παραγραφή, πρέπει να θυμούνται, το πώς οδηγηθήκαμε να φουσκώσει το ΣΔΟΕ με υποθέσεις πέρα από τις δυνατότητές του. Διότι πολλές από αυτές τις υποθέσεις δεν έχουν το φορολογικό ή το τελωνειακό ενδιαφέρον, όπως αποδεικνύεται, σε σχέση με άλλες υποθέσεις, και αποπροσανατολίζουν το ΣΔΟΕ και τις φορολογικές υπηρεσίες από το να στοχεύσει στις μεγάλες υποθέσεις.

Εμείς, λοιπόν, πήραμε την πολιτική ευθύνη και παρατείναμε την παραγραφή κατά ένα έτος.

Αυτοί, δε, που αγωνιούν και λένε «Μα, γιατί για ένα οκτάμηνο δεν μεταφέρετε και τις άλλες είκοσι πέντε χιλιάδες υποθέσεις;», ας απαντήσουν! Δηλαδή, ελεγχθήκαν οι τέσσερις χιλιάδες που μεταφερθήκαν αυτό το διάστημα από το ΣΔΟΕ στη ΓΓΔΕ, ελεγχθήκαν όλες οι άλλες υποθέσεις που έχει η ΓΓΔΕ σε εκκρεμότητα και δεν έχουν τι να κάνουν οι ελεγκτές και περιμένουν τις είκοσι πέντε χιλιάδες υποθέσεις; Όμως, η παραπληροφόρηση, δυστυχώς, εκεί οδηγεί.

Όχι, έχουμε στο Υπουργείο Οικονομικών, δυστυχώς, περιορισμένο ελεγκτικό προσωπικό. Έχουμε συγκεκριμένους στόχους να καθορίσουμε. Έχουμε συγκεκριμένες υποθέσεις να ελέγξουμε. Δεν έχουμε πενήντα χιλιάδες ελεγκτές. Έχουμε εννιά χιλιάδες προσωπικό στις φορολογικές υπηρεσίες, όλων των ειδών προσωπικό. Δεν έχουμε εννιά χιλιάδες ελεγκτές. Και αναγκαζόμαστε να προτεραιοποιήσουμε υποθέσεις και να δούμε ποιες από αυτές έχουν το μεγαλύτερο ενδιαφέρον σε πολιτικό επίπεδο, σε οικονομικό επίπεδο, σε φορολογικό επίπεδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Δώστε μου λίγο χρόνο, κύριε Πρόεδρε.

Για παράδειγμα, δεν θα αφήσουμε να παραγραφεί στα χέρια μας η λίστα Λαγκάρντ. Δεν θα αφήσουμε να παραπέσει η λίστα Μπόργιανς. Δεν θα ακολουθήσουμε αυτό που γινόταν στο παρελθόν.

Σας διαβεβαιώ, λοιπόν, ότι έχουν μεταφερθεί αυτές οι τέσσερις χιλιάδες υποθέσεις στη ΓΓΔΕ, έχουν προτεραιοποιηθεί και ελέγχονται. Από τις υπόλοιπές είκοσι πέντε χιλιάδες υποθέσεις έχουν ετοιμαστεί οι διατάξεις και θα μεταφερθούν άμεσα και αυτές στη ΓΓΔΕ, από τις οποίες η ΓΓΔΕ θα επιλέξει ποιες έχουν μεγάλη σημασία, θα προτεραιοποιήσει και θα αποφασίσει ποιες από αυτές θα ελεγχθούν και ποιες όχι. Διότι είναι δεδομένο ότι, αν πάμε να ασχοληθούμε με τη μικρή και μεσαία υπόθεση, θα αφήσουμε τη μεγάλη και την πολύ μεγάλη.

Από τα στοιχεία που καταθέσαμε στη Βουλή στην επίκαιρη επερώτηση της Νέας Δημοκρατίας στις 13-6-2016 είναι σαφέστατο πλέον που κατευθύνεται ο φορολογικός μηχανισμός. Αυτό ενοχλεί κάποιους. Ο φορολογικός μηχανισμός απευθύνεται στις μεγάλες και τις πολύ μεγάλες υποθέσεις.

Καταλαβαίνουμε ότι αυτοί που μιλάνε για διάλυση του ΣΔΟΕ, για καταστροφή του ΣΔΟΕ, για όλα αυτά τα πράγματα τα φαντασιακά, ενοχλούνται από το ότι τελευταία το ΣΔΟΕ έχει πολύ μεγάλες επιτυχίες στον τομέα των ναρκωτικών, πρωτοφανείς σε ευρωπαϊκό επίπεδο. Το ΣΔΟΕ έχει πολύ μεγάλες επιτυχίες στον έλεγχο μεγάλων εταιρειών αυτοκινήτων, για εισαγγελικές παραγγελίες –παρακαλώ!- που εκκρεμούσαν από το 2012. Αυτό το ΣΔΟΕ τώρα έβαλε το δάκτυλο «επί τον τύπον των ήλων» και έβγαλε τα πορίσματα, όπως γίνεται και στους ελέγχους που ξεκίνησε χθες και στον χώρο του ποδοσφαίρου.

Αυτοί που ενοχλούνται από αυτά και λένε περί διαλύσεως του ΣΔΟΕ, για ένα πράγμα να είναι σίγουροι, ότι θα ενοχληθούν πολύ περισσότερο στο άμεσο μέλλον.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, επιτρέψτε μου να σας πω ότι ο κύριος συνάδελφος επικαλέστηκε ερωτήματα συλλόγου εργαζομένων και ότι τα ερωτήματα τα οποία τέθηκαν, τέθηκαν από κυβερνητικό Βουλευτή.

**ΔΗΜΗΤΡΙΟΣ ΚΑΜΜΕΝΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν αντιλαμβάνομαι, λοιπόν, ποιους υπαινίσσεστε. Τους εργαζόμενους ή τον κυβερνητικό Βουλευτή;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, εγώ σέβομαι τους εργαζόμενους. Και σέβομαι και τον συγκεκριμένο σύλλογο, του οποίου διετέλεσα και Πρόεδρος. Σε καμμία περίπτωση…

**ΠΡΟΕΔΡΕΥΩΝ (Νικήτας Κακλαμάνης):** Δεν ήθελα να πάω μέχρι εκεί.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εγώ, κύριε Πρόεδρε, δεν μασάω ποτέ τα λόγια μου, κάτι που ίσως μου στοιχίζει και πολιτικά.

**ΠΡΟΕΔΡΕΥΩΝ (Νικήτας Κακλαμάνης):** Το ξέρω αυτό!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Όμως, να ξέρετε ότι άλλο πράγμα είναι η πολιτική αντιπαράθεση, άλλο η συνδικαλιστική αντιπαράθεση και άλλο τα στοιχεία. Τα στοιχεία είναι συγκεκριμένα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, αλλά δεν χρειάζονται οξύτητες.

Ορίστε, κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Ήταν σημαντική η επισήμανση του Προέδρου, προκειμένου να γίνεται και μια συζήτηση εκτός των τυπικών. Όμως, το τυπικό της υπόθεσης είναι το εξής: Εγώ μετά τη δική σας ενημέρωση -και σας ευχαριστώ γι’ αυτή, κύριε Υπουργέ- θα καταθέσω ερώτηση στη Γενική Γραμματεία Εσόδων, για να δω τι κάνει. Διότι, ναι, μεν, είμαι κυβερνητικός Βουλευτής, αλλά εμείς εδώ, όπως ξέρετε, δεν παύουμε να βρισκόμαστε τουλάχιστον τρεις φορές τον μήνα, για να ελέγξουμε -με την καλή έννοια- τον κυβερνητικό έλεγχο πάνω στα έσοδα και τη φορολογία, γιατί είναι αυτό για το οποίο πονάει χρόνια η ελληνική οικονομία. Οπότε, θα καταθέσω την ερώτηση εκεί, για να δούμε από τις τέσσερις χιλιάδες υποθέσεις ποια είναι η προτεραιότητα, τι πόσα θα εισπραχθούν, αν υπάρχει το προσωπικό αλλά και πολλά άλλα ζητήματα.

Από την απάντησή σας, κύριε Υπουργέ, προκύπτει ότι η στρατηγική της Κυβέρνησης, της δικής μας, του Υπουργείου Οικονομικών, αλλά και η δικής σας θέση είναι η εξής: Έχει επιλέξει φακέλους για οικονομικούς και πολιτικούς λόγους. Πολύ σωστά είπατε να μην υπάρξουν παραγραφές -διότι θα είχαν και πολύ κακό πολιτικό αντίκτυπο- για Παναμάδες, Λαγκάρντ, Μπρόγιανς και για οποιαδήποτε άλλη λίστα υπάρχει. Αυτό είναι πάρα πολύ σημαντικό. Άρα εκεί βάζουμε μια προτεραιότητα.

Συγχρόνως, θα πρέπει να εισπράττουμε κιόλας. Να θυμίσω στους συναδέλφους ότι από τη λίστα Λαγκάρντ έχουμε εισπράξει 176 εκατομμύρια, ενώ οι προηγούμενες κυβερνήσεις -δυστυχώς- μόνο 26,2 εκατομμύρια. Όμως, πρέπει να δώσουμε μια προτεραιότητα στο να μεταφερθούν οι υποθέσεις εκεί που πρέπει. Και δεν το λέω με κακό τρόπο. Από τη στιγμή που αποφασίστηκε να πάνε στη ΓΓΔΕ, να πάνε εκεί, ώστε να ξέρουμε εμείς ποιον θα ελέγχουμε. Διότι πιθανόν κακώς να ελέγχω εσάς, αλλά σήμερα έπρεπε να γίνει αυτή η ερώτηση, για να δούμε πού βρισκόμαστε. Διότι, όταν κυνηγάμε τον πολίτη ή τον οποιονδήποτε πλούσιο ή φτωχό στην Ελλάδα, δεν μπορεί να παραγράφονται υποθέσεις με νομικούς αλλά και αυτούς τους πονηρούς τρόπους που υπαινιχθήκατε, τους οποίους εγώ θα πω ευθέως.

Επί χρόνια, λοιπόν, όλες οι υποθέσεις πήγαιναν στις ΔΟΥ και σε ειδικές ΔΟΥ, με αποτέλεσμα να υπερφορτώνεται το σύστημα και το προσωπικό με φακέλους. Έτσι, δεν υπήρχε ο χρόνος και ο τρόπος και πολλές φορές η τεχνική και τεχνολογική επάρκεια αλλά και η πνευματική επάρκεια των υπαλλήλων, για να φέρουν σε πέρας τις υποθέσεις. Και ποιο ήταν το αποτέλεσμα; Εκτός από τη λίστα, που γινόταν τεράστια, δεν λυνόταν καμμία υπόθεση.

Αυτή ήταν μια πολύ ωραία στρατηγική, την οποία είχαμε και εμείς στις ιδιωτικές επιχειρήσεις. Φορτώναμε ένα τμήμα που δεν μας άρεσε πολύ με πάρα πολλή δουλειά, ώστε ο leader ή ο manager να μην έχει χρόνο να κάνει τίποτα και να του λέμε στο τέλος του χρόνου ότι δεν έκανες και κάτι και δεν πήρες μια απόφαση σαν leader ή σαν manager, ενώ εμείς τον είχαμε φορτώσει με ένα εκατομμύριο αντικείμενα. Τον γνωρίζουμε αυτόν τον μακιαβελικό τρόπο διοίκησης!

Όμως, επειδή εσείς ξέρετε πολύ καλά τη δουλειά, γιατί ήσασταν τριάντα χρόνια μέσα σ’ αυτό το σύστημα, θα ήθελα να το επιλύσουμε αυτό, έτσι ώστε να υπάρχει δικαιοσύνη και στους υπαλλήλους. Δεν μπορεί να έχουμε πεντακόσιους ελεγκτές. Αυτό είναι κάτι που πρέπει να λύσουμε. Ή θα έχουμε λιγότερες υποθέσεις, θα κάνουμε επιλογή και διαλογή υποθέσεων ή θα αυξήσουμε τους ελεγκτές. Δεν γίνονται όλα μαζί, διότι στο τέλος του χρόνου θα πρέπει να φέρουμε αποτέλεσμα σε ό,τι ελέγχουμε, είτε προληπτικά είτε πάνω σε αυτήν καθ’ αυτή τη δουλειά που πρέπει να γίνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με το εξής: Θα μου επιτρέψουν και οι υπάλληλοι του συλλόγου που βγάζουν τις ανακοινώσεις να πω ότι δεν γνωρίζω από πού ορμώμενοι βγάζουν όλες αυτές τις ανακοινώσεις. Εγώ πιστεύω και τον κύριο Υπουργό, όπως πιστεύω και την ανακοίνωση. Θα ήθελα, όμως, να αποφύγουμε τις πολιτικές έριδες εσωτερικά, όταν έχουμε να κάνουμε με τα έσοδα του κράτους, είτε τα μαζεύουμε είτε δεν τα μαζεύουμε.

Εάν θέλουμε να τα μαζέψουμε, είναι ευθύνη του Υπουργείου. Θα ήθελα, όμως, και ο σύλλογος να είναι αρωγός σε αυτό, να μη δημιουργεί μόνο εντυπώσεις, αλλά να καθίσει σε ένα τραπέζι με τον Υπουργό και όλους εμάς για να βοηθήσει, έτσι ώστε να φέρουμε λύση στο πρόβλημα.

**ΠΡΟΕΔΡΕΥΩΝ (Νικήτας Κακλαμάνης):** Τον κ. Αλεξιάδη μπορείτε να τον ελέγχετε και έρχεται πάντα.

**ΔΗΜΗΤΡΙΟΣ ΚΑΜΜΕΝΟΣ:** Το ξέρω!

**ΠΡΟΕΔΡΕΥΩΝ (Νικήτας Κακλαμάνης):** Όμως, έχω την εντύπωση -αν θυμάμαι καλά- ότι με το νέο καθεστώς που ψηφίστηκε τη Γενική Γραμματεία Δημοσίων Εσόδων δεν μπορούμε να την ελέγχουμε.

Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά την πραγματικότητα και τα δεδομένα στοιχεία που έχουμε μπροστά μας, κύριε Βουλευτά -διότι μπορεί να χυθεί πάρα πολύ μελάνι περί των πολιτικών εκτιμήσεων και για το τι έπρεπε να γίνει-, θα ήθελα να πω τα εξής:

Στις 13 Ιουνίου καταθέσαμε πλήρη στοιχεία -σε βαθμό υπερβολής- στη Βουλή για το τι κάναμε, για το τι έγινε το 2014, τι έγινε το 2015 και το 2016. Και όπως είπα, εγώ ό,τι στοιχείο και στατιστικό έχω στο γραφείο μου το καταθέτω κατά καιρούς στη Βουλή, για να μην υπάρχει καμμία σκέψη ότι κρύβουμε στοιχεία από τη Βουλή.

Όσον αφορά στη μεγάλη συζήτηση του τι κάνουμε περί τα φορολογικά, εάν ξεπουλάμε υποθέσεις, εάν πηγαίνουν οι υποθέσεις για παραγραφή, εάν πάνε καλά τα έσοδα ή οτιδήποτε άλλο, θα καταθέσω σήμερα για τα Πρακτικά έγγραφο της Γενικής Γραμματείας Δημοσίων Εσόδων «Πορεία εσόδων τακτικού προϋπολογισμού Μαΐου», όπου έχει το πεντάμηνο. Πρόκειται για τα οριστικά στοιχεία, όχι τα προσωρινά. Και αυτό το καταθέτω για όλα αυτά που ακούτε και διαβάζετε σε διάφορα site -αυτό δεν θα το διαβάσετε, να είστε σίγουρος- ότι καταρρέουν τα έσοδα, δεν πάμε καλά και λοιπά.

Μήνας Μάιος: Τα έσοδα σε σχέση με τον στόχο ήταν 18,19% πάνω. Και αυτό –προσέξτε- σε μια εποχή που δεν έχει αυξηθεί η φοροδοτική ικανότητα, δεν έχει αυξηθεί ο τζίρος στην αγορά. Άρα τι κάνουμε; Κάνουμε τη δουλειά μας σωστά και αυξάνουμε τα φορολογικά έσοδα από εκεί που πρέπει να τα αυξήσουμε. Στις επιστροφές των φόρων -διότι εκεί δεν κάνουμε το κλασικό λογιστικό κόλπο να κρατάμε τις επιστροφές πιο πίσω- ήταν 40% πάνω από το στόχο.

Πάμε στα έσοδα του πενταμήνου. Μπορείτε και να τα συγκρίνετε με άλλα πεντάμηνα, άλλων ετών, σε εποχές «success story», αλλά και σε άλλες εποχές. Τα έσοδα είναι 4,72% πάνω από τον στόχο και οι επιστροφές είναι 11,87% πάνω από τον στόχο. Αυτά είναι τα πλήρη στοιχεία που θα καταθέσω, για να μην υπάρχει καμμία αμφιβολία.

Επίσης, θα καταθέσω έγγραφο της Ειδικής Γραμματείας του ΣΔΟΕ -το υπογράφει ο κ. Χρήστου-, το οποίο αναφέρει τι ακριβώς έγινε με τις υποθέσεις, ότι υπήρξε πλήρης καταγραφή αρχείων και ορθή ενημέρωση των πληροφοριακών συστημάτων -διότι από αυτές τις τριάντα έξι χιλιάδες υποθέσεις που συζητούσαμε, ορισμένες δεν είχαν καν καταγραφεί σε ένα πληροφοριακό σύστημα, για να έχουμε μια πλήρη εικόνα- και για το πώς δρομολογείται νομοθετικά η ρύθμιση για μεταφορά στη ΓΓΔΕ των λοιπών υποθέσεων.

Επίσης, θα σας καταθέσω έγγραφο της ΓΓΔΕ - Διεύθυνσης Ελέγχων, που περιγράφει ακριβώς το πώς επιλέγονται οι υποθέσεις για έλεγχο, όπως και το ποιες από αυτές τις υποθέσεις αφορούν παλαιά χρόνια και ποιες σύγχρονα χρόνια -γιατί υπάρχει πλέον συγκεκριμένος νόμος-, καθώς και άλλο έγγραφο της Διεύθυνσης Προγραμματισμού και Αξιολόγησης Ελέγχων για όλα αυτά τα θέματα. Άρα ό,τι λέμε, να το λέμε με στοιχεία και όχι με εκτιμήσεις και καταστροφολογία.

Σε ό,τι αφορά την επιλογή των υποθέσεων -το έχω πει και άλλη φορά, θα το λέω συνέχεια, γιατί δεν κουραζόμαστε-, εμείς δεν επεμβαίνουμε στο να κατευθύνουμε ποιοι θα ελεγχθούν. Το εάν θα ελεγχθούν τα βενζινάδικα ή τα διυλιστήρια, είναι πολιτική απόφαση, θα το αποφασίσει η Κυβέρνηση. Όμως, το ποια βενζινάδικα και ποια διυλιστήρια είναι υπόθεση των Υπηρεσιών, δηλαδή της ΓΓΔΕ. Το εάν θα ελέγξουμε τα πεντάστερα ξενοδοχεία ή τα σουβλατζίδικα και τις καντίνες, είναι πολιτική απόφαση της Κυβέρνησης. Και η Κυβέρνηση λέει: «Θα ξεκινήσετε πρώτα τους ελέγχους της τουριστικής περιόδου –οι οποίοι καθυστέρησαν, έπρεπε να έχουν ξεκινήσει- από τους ακριβούς χώρους διασκέδασης, από τα πεντάστερα ξενοδοχεία και, εάν βρεθεί χρόνος, θα πάτε στις καντίνες και στα σουβλατζίδικα και στους φούρνους.». Τα κριτήρια για το ποιες υποθέσεις θα ελεγχθούν, βγαίνουν από την ανεξάρτητη ΓΓΔΕ και με συγκεκριμένα κριτήρια ελέγχου.

Τώρα -μιας και ειπώθηκε- τι γινόταν στο παρελθόν; Έστελνε μία ανώνυμη επιστολή στο ΣΔΟΕ ο κ. Φίλης -χρησιμοποιώ το όνομά του, γιατί είναι παλιός φίλος και σύντροφος-…

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά να μην περιμένει πέντε λεπτά! Ένα λεπτό έχετε ακόμη!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εντάξει, κύριε Πρόεδρε.

…στην οποία επιστολή έλεγε ότι ο Αλεξιάδης δεν έχει δηλώσει την πισίνα στο εξοχικό του –δεν έχω ούτε εξοχικό ούτε πισίνα-, την έπαιρνε το ΣΔΟΕ, την περνούσε από μία επιτροπή, αυτή η επιτροπή δημιουργούσε ολόκληρο φάκελο και, αντί ο ελεγκτής να ασχολείται με τις μεγάλες υποθέσεις, ασχολείτο με τέτοια πράγματα, τα οποία είναι μέσα σε αυτές τις είκοσι πέντε χιλιάδες υποθέσεις που θα μεταφερθούν και θα προτεραιοποιηθούν.

Πρέπει να τελειώσει αυτή η ιστορία. Να αξιοποιούμε, βεβαίως, τις ανώνυμες καταγγελίες, όταν έχουν τεκμήρια και όταν έχουν στοιχεία, αλλά όχι να ασχολούμαστε με αυτά τα πράγματα, τα οποία πολλές φορές διευκόλυναν στο να φιμώσουμε μέσα μαζικής ενημέρωσης...

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** …δημοσιογράφους ή πολιτικούς αντιπάλους.

Σας ευχαριστώ, κύριε Πρόεδρε, για την ανοχή.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώνουμε με την τρίτη με αριθμό 1023/21-6-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων για την κάλυψη των αναγκών σε εκπαιδευτικούς για τη νέα σχολική χρονιά.

Θα απαντήσει ο παρευρισκόμενος Υπουργός κ. Νικόλαος Φίλης.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Είναι η τελευταία μεν, κύριε Πρόεδρε, αλλά πολύ σημαντική.

Κύριε Υπουργέ, οι κυβερνήσεις αλλάζουν, μα το σκηνικό επαναλαμβάνεται κάθε χρόνο και χειρότερο στα σχολεία της χώρας. Όταν αυτά ανοίγουν κάθε Σεπτέμβρη, εκτός από τις χρόνιες πληγές τους στις υποδομές και αφού βεβαίως προηγηθούν συγχωνεύσεις, συμπτύξεις, καταργήσεις κ.λπ., στις οποίες προχωρά το Υπουργείο, όπως και τώρα, αυτή την περίοδο, τότε διαπιστώνονται αμέσως, στις αρχές του Σεπτέμβρη, οι τεράστιες ελλείψεις των σχολείων σε εκπαιδευτικούς.

Αυτές οι μεγάλες ανάγκες των σχολείων σε εκπαιδευτικούς καλύπτονται σταδιακά και ποτέ στο σύνολό τους από συμβασιούχους εκπαιδευτικούς, τους οποίους το Υπουργείο προσλαμβάνει προσωρινά και όχι αμέσως, σε διάφορες διαδοχικές, αργόσυρτες φάσεις. Να πούμε εδώ ότι αυτές οι προσλήψεις εξελίσσονται μέχρι και τον Φλεβάρη και τον Μάρτη κάθε σχολικής χρονιάς.

Χιλιάδες είναι, λοιπόν, κάθε χρόνο, κύριε Υπουργέ, αυτοί οι συμβασιούχοι εκπαιδευτικοί με τα τσακισμένα εργασιακά τους δικαιώματα, που ζουν με την αγωνία της πρόσληψης και που αφήνοντας πίσω τους οικογένειες και παιδιά, υποβάλλονται στη δοκιμασία της μετακίνησης από περιοχή σε περιοχή -κάθε χρόνο και διαφορετική- για να αναπληρώσουν ουσιαστικά τον ίδιο τους τον εαυτό.

Οι συνέπειες αυτής της απαράδεκτης τακτικής όλων των κυβερνήσεων, και της δικής σας βεβαίως, είναι χιλιάδες οργανικές θέσεις να παραμένουν ακάλυπτες, είναι να χάνονται χιλιάδες διδακτικές ώρες από την αρχή της σχολικής χρονιάς, είναι να υπονομεύεται η σταθερότητα της παιδαγωγικής σχέσης που πρέπει να υπάρχει στην εκπαίδευση, παιδαγωγική σχέση η σταθερότητα της οποίας είναι τελείως απαραίτητη σε ευαίσθητες κατηγορίες όπως είναι τα νήπια, οι πρώτες τάξεις του δημοτικού, η ειδική αγωγή. Βεβαίως, είναι και η ανασφάλεια και η εργασιακή περιπλάνηση χιλιάδων εκπαιδευτικών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πολύ λίγο ακόμη χρόνο θα χρειαστώ, κύριε Πρόεδρε.

Αυτά είναι τα αποτελέσματα της συνεχιζόμενης, κύριε Υπουργέ, εδώ και έξι χρόνια αδιοριστίας στην εκπαίδευση. Και από όσο ξέρουμε, ούτε για τη φετινή σχολική χρονιά, 2016-2017, προβλέπονται διορισμοί, που σε συνδυασμό, βέβαια, και με τις συνταξιοδοτήσεις μόνιμων εκπαιδευτικών, δημιουργούν σοβαρά προβλήματα στα σχολεία, με λίγα λόγια στο δικαίωμα των παιδιών των λαϊκών οικογενειών στη μόρφωση.

Με υπολογισμούς ιδιαίτερα συγκρατημένους, με βάση δηλαδή τους είκοσι δύο χιλιάδες και πλέον αναπληρωτές, οι οποίοι προσλήφθηκαν φέτος, με τα τρεις χιλιάδες επτακόσια κενά, τα οποία ουδέποτε καλύφθηκαν φέτος, υπολογίζουμε ότι ο Σεπτέμβρης, που θα έρθει, θα βρει τα σχολεία με τα είκοσι επτά χιλιάδες κενά.

Θέλουμε να ακούσουμε, λοιπόν, από εσάς, κύριε Υπουργέ, τι θα κάνετε για αυτά τα κενά; Θα εξασφαλίσετε όλα τα απαραίτητα κονδύλια από τον κρατικό προϋπολογισμό για να καλυφθούν αυτά τα κενά; Θέλουμε να δεσμευτείτε εάν θα επαναπροσληφθούν από την 1η του Σεπτέμβρη και σε μία φάση όλοι οι αναπληρωτές εκπαιδευτικοί ή συμβασιούχοι που εργάστηκαν φέτος. Θα εξασφαλίσετε για όλους τους εκπαιδευτικούς, χωρίς όρους και προϋποθέσεις, την ένταξή τους στο ταμείο ανεργίας; Θα εξασφαλίσετε, για να διδάσκονται τα μαθήματα των ειδικοτήτων από τις αντίστοιχες επιστημονικές ειδικότητες…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΙΩΑΝΝΗΣ ΔΕΛΗΣ:** Κλείνω, κύριε Πρόεδρε.

Θέλουμε να ξέρουμε αν θα υπάρχει ένας εκπαιδευτικός σε κάθε παιδί, που χρειάζεται ειδική παράλληλη στήριξη. Τι θα κάνετε για να μην μείνει ούτε ένα παιδί εκτός του ολοήμερου σχολείου και νηπιαγωγείου, στο οποίο έχει κάνει αίτηση η οικογένειά του; Τι θα κάνετε για να εγγραφούν όλα τα προνήπια, διότι είναι πάρα πολλά αυτά που μένουν εκτός των δημόσιων δομών; Και τέλος, τι θα κάνετε με τους υπεύθυνους των εργαστηρίων στα γυμνάσια και στα λύκεια του οποίους καταργείτε;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Θα μου επιτρέψετε να δώσω μία συναδελφική συμβουλή: Μέτρησα έντεκα ερωτήματα. Αυτό δεν είναι επίκαιρη ερώτηση, είναι επίκαιρη επερώτηση και για να απαντήσει ο κύριος Υπουργός, πρέπει να μιλάει μισή ώρα. Το λέω για όλους μας. Επίκαιρη ερώτηση σημαίνει ένα-δύο ερωτήματα.

Κύριε Υπουργέ, έχετε τον λόγο. Θα έχετε βεβαίως και την ανοχή, όπως είχε και ο κ. Δελής, για να του απαντήσετε σε όσο το δυνατόν περισσότερα.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, το θέμα της εκπαίδευσης είναι πολύ σημαντικό και δεν πρέπει να αντιμετωπίζεται με τη συνήθη αντιπολιτευτική ρητορική.

Βεβαίως, υπάρχουν ανάγκες πρόσληψης μονίμων εκπαιδευτικών. Και δεν δημιουργήθηκαν επί των ημερών μας αυτές, τις κληρονομήσαμε.

Κληρονομήσαμε, επίσης, ένα μεσοπρόθεσμο πρόγραμμα των κυβερνήσεων Σαμαρά και Βενιζέλου, που δημιουργούσε μια ραγδαία κατακρήμνιση των δημοσίων δαπανών για την εκπαίδευση. Φρενάραμε αυτό το πρόγραμμα στο 2,8% επί του ΑΕΠ. Αν σήμερα υπήρχε κυβέρνηση Σαμαρά-Βενιζέλου, θα ήταν 1,8% επί του ΑΕΠ και ξέρετε ποιες θα ήταν οι επιπτώσεις στη λειτουργία των σχολείων και στις προσλήψεις του προσωπικού.

Το λέω αυτό για να μην είσαστε με τόση ευκολία στην εξίσωση «όλοι το ίδιο είστε». Δεν είμαστε όλοι το ίδιο. Εμείς δεν θέλουμε τους μαθητές μας πελάτες, όπως είπε ο κ. Μητσοτάκης, στα σχολεία, δεν θέλουμε σχολείο σκληρού ανταγωνισμού, δεν θέλουμε σχολείο το οποίο θα διώχνει τα παιδιά με τις ειδικές ανάγκες. Το αποδείξαμε και φέτος με τα μικρά, τα περιορισμένα δημοσιονομικά που είχαμε στη διάθεσή μας. Κάναμε επιλογές. Στην ειδική αγωγή για πρώτη φορά στα χρόνια που ζήσαμε, είχαμε προσλήψεις συμβασιούχων εκπαιδευτικών -δυστυχώς όχι μόνιμων, αναφέρθηκα νωρίτερα σε αυτό το θέμα-, προκειμένου να καλυφθούν τα κενά και να δοθεί μια απάντηση στη διπλή αγωνία μιας ευαίσθητης κοινωνικής ομάδας που είναι τα παιδιά και οι γονείς των παιδιών με ειδικές ανάγκες.

Είναι προφανές ότι χρειάζονται προσλήψεις μόνιμου προσωπικού στην εκπαίδευση και έχουμε πρόγραμμα για είκοσι χιλιάδες διορισμούς σε βάθος τριετίας, αρχής γενομένης από τον Σεπτέμβριο του 2017. Θα θέλαμε από φέτος να γίνει αυτό, αλλά δεν κατέστη δυνατό, διότι υπήρχε η ανοικτή διαπραγμάτευση. Και ξέρετε ότι από τη διαπραγμάτευση προκύπτει η δυνατότητα των προσλήψεων, του μόνιμου διορισμού δημοσίων υπαλλήλων.

Τώρα, αυτό το οποίο μπορέσαμε να κάνουμε σε σχέση με το μόνιμο προσωπικό, είναι επιτέλους να λυθεί το θέμα των εκπαιδευτικών του διαγωνισμού ΑΣΕΠ 2008, τετρακόσιες πενήντα έξι θέσεις εργασίας στην πρωτοβάθμια και δευτεροβάθμια εκπαίδευση κυρίως σε σχολεία της περιφέρειας.

Σχετικά με το ζήτημα των αναπληρωτών επαναλαμβάνω πως χωρίς αναπληρωτές δεν μπορεί να λειτουργήσει το σχολείο, χωρίς χιλιάδες αναπληρωτές. Είναι προφανές ότι όσους αναπληρωτές κι αν πάρουμε -όχι είκοσι επτά χιλιάδες που λέτε εσείς, τριάντα χιλιάδες να πάρουμε- αν δεν γίνουν σοβαρές αναδιατάξεις στο εκπαιδευτικό προσωπικό, θα μοιάζει η εκπαίδευση ως ένα πιθάρι χωρίς πάτο.

Είσαστε εκπαιδευτικός. Γνωρίζετε από την εμπειρία σας ή από πληροφορίες συναδέλφων σας αν έχουμε περιοχές με τεράστια πλεονάσματα εκπαιδευτικών; Γνωρίζετε αν οι διπλανές περιοχές από αυτές έχουν τεράστια κενά εκπαιδευτικών; Αυτός ο ανορθολογισμός υπακούει στην επιβίωση πελατειακών σχέσεων στον χώρο της εκπαίδευσης. Δεν πρόκειται εμείς να συμπράξουμε στο να συνεχιστεί η ιστορία της βιομηχανίας των αποσπάσεων και μάλιστα εκτός αιθούσης. Από φέτος είμαστε αποφασισμένοι να βάλουμε τέλος σε αυτή την πραγματικότητα.

Δεύτερον, είναι προφανές ότι η πρόσληψη χιλιάδων αναπληρωτών υπακούει σε μια ιδιαίτερη νομοθεσία. Δεν είναι μόνιμο προσωπικό. Ορισμένοι από αυτούς -όχι όλοι- καλύπτουν πάγιες και διαρκείς ανάγκες και μάλιστα επί πολλά χρόνια. Για αυτούς τους αναπληρωτές είναι προφανές ότι χρειάζεται και μια ιδιαίτερη πρόβλεψη όταν έρθει η ώρα των μόνιμων διορισμών. Όμως, όχι για όλους. Κάποιος ο οποίος είναι αναπληρωτής για τρία, τέσσερα, πέντε χρόνια, γιατί πρέπει να εδραιώσει ένα ιδιαίτερο δικαίωμα έναντι άλλων σε σχέση με την επαναπρόσληψή του και σε σχέση και με την ιστορία του μόνιμου διορισμού;

Δεν θέλω να δημαγωγώ. Δεν μου αρέσει να μπαίνω σε κοινωνικούς εμφυλίους, σε κοινωνικό αυτοματισμό. Όμως, τέτοιες αντιλήψεις που δημιουργούν πλασματικά, κατά τη γνώμη μας, δικαιώματα, είναι δυνατόν να προκαλέσουν καταστάσεις κοινωνικού αυτοματισμού. Θέλει προσοχή.

Είναι προφανές ότι δεν απολύουμε κανέναν εκπαιδευτικό, διότι οι συμβασιούχοι εκπαιδευτικοί, οι αναπληρωτές δεν είναι μόνιμοι. Η έννοια της απόλυσης συναρτάται με ένα μόνιμο εργασιακό καθεστώς. Γιατί ξαφνικά την υιοθετείτε ως κόμμα αυτή την έννοια; Δεν τη λέγατε ποτέ μέχρι τώρα. Τώρα την υιοθετήσατε. Είναι κι αυτό -επαναλαμβάνω αυτό που είπα στην αρχή- η φορά της αντιπολιτευτικής ρητορικής.

Προφανώς και φέτος θα πάρουμε αριθμό αναπληρωτών, που είναι αναγκαίος για να λειτουργήσει το σχολείο, της τάξης των είκοσι χιλιάδων. Ξαναλέω, της τάξης των είκοσι χιλιάδων. Αυτά είναι τα κενά που μπορούμε σήμερα να υπολογίσουμε. Όλοι τους από την πρώτη ημέρα, τον Σεπτέμβριο, στα σχολεία. Δεν θα χαθεί ούτε μία ώρα. Θα υπάρχουν παντού καθηγητές και βιβλία στα σχολεία. Αυτό που γίνεται επί τριάντα χρόνια περίπου στην εκπαίδευση, να χάνονται ώρες και μήνες πολλές φορές σε ορισμένα σχολεία, φέτος δεν θα υπάρξει. Δίνουμε τη μάχη το σχολείο να λειτουργήσει από την πρώτη μέρα, χωρίς προβλήματα, με όλους τους καθηγητές, με όλο το εκπαιδευτικό προσωπικό και με τα βιβλία του.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα στη δευτερολογία σας, κύριε Υπουργέ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Θα ήθελα όμως -και θα τελειώσω με αυτό- να σας πω ότι το σχολείο υπάρχει χάριν των παιδιών, χάριν του δικαιώματος στην εκπαίδευση. Βεβαίως, ικανοποιεί και την πίεση για εργασία. Δευτερευόντως, όμως. Η επιλογή του προσωπικού γίνεται με βάση τις εκπαιδευτικές ανάγκες, οι οποίες προσδιορίζονται επί τη βάση επιστημονικών εκπαιδευτικών κριτηρίων. Δεν γίνονται προκειμένου να ικανοποιηθεί γενικά -το δέχομαι- το αίτημα το κοινωνικό για εργασία, διότι στους καταλόγους που ανοίγουν αυτή τη στιγμή οι αναπληρωτές, υπολογίζουμε να είναι περίπου εκατόν επτά χιλιάδες αιτήσεις για προσλήψεις αναπληρωτών. Δεν μπορούμε να πάρουμε τόσους. Θα γίνει επιλογή. Πώς θα γίνει η επιλογή; Με τι κριτήρια;

Ακούστηκε και νωρίτερα και στην ερώτησή σας ότι πρέπει να δώσουμε προτεραιότητα στην ειδική αγωγή. Συμφωνούμε απολύτως. Φέτος, μετά από δέκα χρόνια, για πρώτη φορά ιδρύουμε εκατοντάδες νέα τμήματα ένταξης στην ειδική αγωγή. Μας λέγατε -κι εσείς προσωπικώς το λέγατε, το κόμμα σας-, ότι πηγαίναμε την άνοιξη στη γραμμή της συμπερίληψης, δηλαδή το να μην γκετοποιούνται τα παιδιά με ειδική αγωγή και να μπαίνουν με διαφοροποιημένη διδασκαλία στην τάξη μέσα, γιατί θέλαμε να καταργήσουμε τα τμήματα ένταξης. Διαψευστήκατε. Θα διαψευστείτε και συντόμως σε αυτή την προπαγάνδα. Τώρα μας λέτε ότι το κάνουμε γιατί δεν θέλουμε να έχουμε παράλληλη στήριξη. Δηλαδή, τι σημαίνει αυτό; Θα υπάρχει παράλληλη στήριξη…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πρέπει να κλείσετε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** …η οποία παράλληλη στήριξη έχει να κάνει με χρηματοδότηση από ΕΣΠΑ και όχι από τον κρατικό προϋπολογισμό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κλείνουμε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ολοκληρώνω.

Θα υπάρχει, λοιπόν, παράλληλη στήριξη όσες ώρες, για όσα παιδιά αποφασίζουν τα ΚΕΔΔΥ. Δεν αποφασίζει το Υπουργείο Παιδείας για το θέμα αυτό. Και πιστεύω ότι από την καλύτερη διαχείριση προσωπικού, θα προκύψει και αριθμός μόνιμου προσωπικού το οποίο θα κατευθυνθεί σε παράλληλη στήριξη.

Τελειώνοντας, κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Κοιτάξτε, μιλάτε οκτώ λεπτά από τα τρία που είναι ο χρόνος. Θα κλείσετε τώρα, σας παρακαλώ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τελείωσα, κύριε Πρόεδρε. Δύο λεπτά.

**ΠΡΟΕΔΡΕΥΩΝ (Νικήτας Κακλαμάνης):** Όχι δύο λεπτά. Κλείνουμε τώρα. Έχετε δευτερολογία.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, συγγνώμη. Μια μικρή κατανόηση. Είναι μεγάλο το θέμα που έφερε ο κύριος συνάδελφος.

**ΠΡΟΕΔΡΕΥΩΝ (Νικήτας Κακλαμάνης):** Σύμφωνοι, αλλά δεν μπορώ να κάνω ότι δεν καταλαβαίνω την παράβαση του Κανονισμού.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τελειώνω, κύριε Πρόεδρε.

Κοιτάξτε την Αίθουσα για να δείτε τι σημαίνει παράβαση του Κανονισμού. Εκεί κοιτάξτε, όχι εμάς που συζητούμε τώρα μεταξύ μας.

**ΠΡΟΕΔΡΕΥΩΝ (Νικήτας Κακλαμάνης):** Αυτά τα σχολίασα πριν έρθετε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Άρα, λοιπόν, ας προχωρήσουμε.

**ΠΡΟΕΔΡΕΥΩΝ (Νικήτας Κακλαμάνης):** Αλλά αυτό δεν σημαίνει ότι θα αφήσω ασχολίαστα όλα τα άλλα.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ένα λεπτό. Ολοκληρώνω και λέω το εξής:

Φέτος τα σχολεία θα λειτουργήσουν από την πρώτη μέρα, με όσες πιστώσεις είναι αναγκαίο. Από την πρώτη μέρα! Μικρός αριθμός πιστώσεων, επειδή έχουμε να κάνουμε με πολύ προσωπικό, δεκάδες χιλιάδες προσωπικού. Θα το κρατήσουμε για ζητήματα που έχουν να κάνουν με κυήσεις κ.λπ. του εκπαιδευτικού προσωπικού. Μικρός αριθμός πιστώσεων.

Τελευταίο θέμα: Από φέτος, μετά από αρκετό καιρό μνημονιακής, δυστυχώς, καταστροφής στην εκπαίδευση, θα προχωρήσουμε στο άνοιγμα εγκαίρως όλων των δομών της εκπαίδευσης και της τυπικής, που αναφερόμαστε τώρα και της άτυπης, δηλαδή των ΙΕΚ και των σχολείων δεύτερης ευκαιρίας, από την αρχή της χρονιάς, από τον Οκτώβριο. Αυτή είναι η επιλογή μας. Επαναλαμβάνω, με στενά δημοσιονομικά -τα ξέρει ο κόσμος, δεν κάνουμε θαύματα- νοικοκυρεύουμε μια πραγματικότητα επί τη βάσει της αντίληψης ότι θέλουμε ένα σχολείο ποιότητας και ισότητας. Μη δημιουργούμε μια υπερβολική κριτική εναντίον του δημόσιου σχολείου, που τελικά ωφελεί αυτούς που θέλουν να διώξουν από τη δημόσια εκπαίδευση, υπέρ άλλων συμφερόντων, τα παιδιά.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα έχετε σχετική ανοχή, κύριε Δελή, γιατί αλλού απαντήθηκαν, αλλού δεν απαντήθηκαν.

Ορίστε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ.

Πρώτα από όλα, κύριε Υπουργέ, λυπούμαστε γιατί θεωρείτε ότι η ερώτησή μας έγινε για λόγους αντιπολιτευτικής ή ικανοποιεί ανάγκες αντιπολιτευτικής τακτικής και ρητορικής.

Η ερώτησή μας μεταφέρει τις αγωνίες που υπάρχουν στον χώρο της εκπαίδευσης και αφορούν και τους εκπαιδευτικούς αλλά και τις οικογένειες, που πολλές από αυτές θα βρουν για άλλη μια φορά τα σχολεία, στα οποία θα φοιτήσουν τα παιδιά τους, χωρίς εκπαιδευτικούς.

Είπατε ότι κληρονομήσατε μια κατάσταση από τις προηγούμενες κυβερνήσεις. Έτσι είναι. Κληρονομήσατε, αλλά οικοδομείτε κι εσείς πάνω σ’ αυτή την κληρονομιά. Να μη θυμίσω βεβαίως την ψήφο σας, την από κοινού ψήφιση του τρίτου μνημονίου, το οποίο περιέχει πολύ συγκεκριμένες και για πρώτη φορά πρόνοιες για την εκπαίδευση. Μία απ’ αυτές στις οποίες υπακούουν και όλες οι ρυθμίσεις στις οποίες προβαίνετε –αποσπασματικές μεν αλλά με πολύ μεθοδικό τρόπο, οφείλουμε να αναγνωρίσουμε- είναι η περίφημη συμμόρφωση στις σημερινές δημοσιονομικές συνθήκες.

Μιλήσατε για τις εκπαιδευτικές ανάγκες, οι οποίες πρέπει να ορίζονται με επιστημονικά και παιδαγωγικά κριτήρια. Βεβαίως αυτό είναι η μισή πλευρά της αλήθειας, γιατί η άλλη μισή είναι ότι οι εκπαιδευτικές ανάγκες, όπως κι εσείς ο ίδιος αποδεχθήκατε, υπακούουν και στους στενούς δημοσιονομικούς περιορισμούς.

Αλήθεια, το κριτήριο με το οποίο ένα τμήμα μαθητών μπορεί να έχει είκοσι πέντε παιδιά και με συν 10/%,να ανεβαίνει ακόμα και στα είκοσι επτά και στα είκοσι οκτώ, είναι ένα επιστημονικό κριτήριο; Εμείς το αμφισβητούμε. Εμείς θεωρούμε ότι δεν πρέπει να υπάρχουν τμήματα μαθητών με περισσότερα από είκοσι παιδιά και μάλιστα για τα νηπιαγωγεία και για τις μικρές τάξεις του δημοτικού πρέπει να είναι μέχρι δεκαπέντε.

Αυτόματα αν δεχθούμε αυτό το επιστημονικό-παιδαγωγικό κριτήριο, θα χρειαστούν όχι μονάχα οι είκοσι επτά χιλιάδες εκπαιδευτικοί που χρειάζονταν πέρυσι και που όπως εσείς ο ίδιος παραδεχθήκατε –για τα επτά χιλιάδες κενά ήθελα να πω- από τους τελικά είκοσι τρεις χιλιάδες περίπου που εργάστηκαν πέρυσι, εσείς υπολογίζετε ότι θα εργαστούν περίπου είκοσι χιλιάδες. Αυτό είπατε πριν από λίγο. Δεν θα καλυφθούν, δηλαδή, τα τρεις χιλιάδες επτακόσια κενά που υπήρξαν και δεν καλύφθηκαν και βεβαίως δεν θα καλυφθούν και τα κενά των συνταξιοδοτήσεων. Μιλάμε, δηλαδή, για έναν αριθμό της τάξης των πέντε, έξι, επτά χιλιάδων εκπαιδευτικών, οι οποίοι δεν θα εργαστούν την επόμενη χρονιά, ακόμα και ως συμβασιούχοι ακόμα και ως αναπληρωτές. Αυτό ονομάζεται μόνο με μία λέξη. Απόλυση.

Μίλησα προηγουμένως για τα βήματα τα οποία ακολουθήσατε, τα μεθοδικά και προσεκτικά, με ενιαία λογική. Κατ’ αρχάς υπάρχει το ζήτημα των τμημάτων ένταξης, που συνδέεται βέβαια και με την παράλληλη στήριξη στη λογική της συμπερίληψης. Θα δούμε πώς θα εξελιχθούν τα πράγματα, αλλά η διάταξη της συγκεκριμένης τροπολογίας που κατατέθηκε στο παράλληλο πρόγραμμα, αν δεν απατώμαι, αναφέρει ότι η τακτική του Υπουργείου θα είναι, αυτά τα παιδιά να μπουν στις κανονικές τάξεις και εκεί να έχουν τους εκπαιδευτικούς.

Θέλω να πω ότι στα τμήματα ένταξης, γινόταν πάρα πολύ σοβαρή δουλειά. Κάλυπταν πραγματικές ανάγκες, οι οποίες δεν καλύπτονταν στο σύνολό τους για όλα τα παιδιά, γιατί πολλά περισσότερα παιδιά ήταν αυτά που χρειάζονταν την φροντίδα των τμημάτων ένταξης.

Φέρατε την υπουργική απόφαση για τα ολοήμερα, με την οποία βάζετε όρους και προϋποθέσεις και αποκλείετε παιδιά λαϊκών οικογενειών που κάνουν αίτηση. Αυξήσατε τον αριθμό των παιδιών που φοιτούν στα νηπιαγωγεία και τον πήγατε στα δεκατέσσερα, χωρίς ποτέ να πείτε γιατί. Αυτό σημαίνει μείωση του αριθμού των νηπιαγωγών που θα χρειαστούν. Αλλάξατε το ωρολόγιο πρόγραμμα των γυμνασίων με υπουργική απόφαση και αυτό πολύ απλά σημαίνει ότι θα έχουμε τουλάχιστον δύο με δύο χιλιάδες τριακόσιους λιγότερους εκπαιδευτικούς στα γυμνάσια, οι μισοί δηλαδή αναπληρωτές που προσλήφθηκαν. Μίλησα προηγουμένως για τους υπεύθυνους στα εργαστήρια.

Μιλάτε για την εκπαίδευση, κύριε Υπουργέ, αλλά πρέπει να θυμίσουμε εδώ ότι την περσινή χρονιά την ενισχυτική διδασκαλία, που είναι ένα ελάχιστο δείγμα, αν θέλετε, κυβερνητικού ενδιαφέροντος για τις πιο επιβαρυμένες κατηγορίες του λαϊκού πληθυσμού, την γεύτηκαν μόνο για έναν μήνα. Να δούμε τι θα γίνει από του χρόνου, αν και τα στενά δημοσιονομικά περιθώρια, όπως είπατε, δεν αφήνουν περιθώρια.

Τέλος, έχει και κάτι ακόμα σημασία εδώ –το είπαμε βέβαια και τότε, στον νόμο για την έρευνα– σε σχέση με τις αλλαγές που προωθείτε, τις μεθοδικές αν και αποσπασματικές. Υπάρχει η αιτιολογική έκθεση σε σχέση με την αύξηση του αριθμού των νηπίων από επτά σε δεκατέσσερα. Εσείς ο ίδιος γράφετε εδώ, ο νόμος δηλαδή, ότι αυτή η ρύθμιση συμβάλλει τα μέγιστα στην ορθολογική κατανομή του εκπαιδευτικού προσωπικού και στην εξοικονόμηση δαπανών.

Αυτή είναι τελικά η καθοδηγητική ιδέα όλων των ρυθμίσεων και των μέτρων που προωθείτε, έτσι ώστε να μειωθεί το κόστος της εκπαίδευσης, να κοστίζει όσο γίνεται λιγότερο στο κράτος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δελή, ολοκληρώστε.

**ΙΩΑΝΝΗΣ ΔΕΛΗΣ:** Θέλουμε, αν και απαντήσατε, να επιμείνουμε για μια ακόμη φορά, να δεσμευτείτε ότι οι εκπαιδευτικοί που εργάστηκαν πέρυσι, θα εργαστούν και φέτος.

**ΠΡΟΕΔΡΕΥΩΝ (Νικήτας Κακλαμάνης):** Απάντησε σε αυτό ο Υπουργός.

Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Συμμετέχουμε και ως πρόσωπα αλλά κυρίως ως παράταξη της Αριστεράς στην αγωνία των οικογενειών και των μαθητών για την έγκαιρη, εύρυθμη λειτουργία του σχολείου. Διαβεβαιώνουμε για άλλη μια φορά την Εθνική Αντιπροσωπεία ότι σε αντίθεση με τα ψέματα που ακούστηκαν πριν από δυο μήνες και είχαν σκοπό να υπονομεύσουν το δημόσιο σχολείο και να σπρώξουν γονείς προς την ιδιωτική εκπαίδευση, το ολοήμερο σχολείο θα λειτουργήσει φέτος σε όλη την Ελλάδα αναβαθμισμένο, για όλα τα παιδιά που ενδιαφέρονται και έχουν τις προϋποθέσεις βάσει του νόμου. Δεν αλλάζουμε τίποτε. Το ολοήμερο σχολείο είχε συγκεκριμένη λειτουργία και το αναβαθμίζουμε.

Θα έχουμε σχολεία με νέα γνωστικά αντικείμενα, όχι μόνο στα μεγάλα αστικά κέντρα και όχι μόνο ένα στα τρία, όπως συνέβαινε μέχρι τώρα. Θα έχουμε σχολεία με ξένη γλώσσα, με πληροφορική από την πρώτη τάξη του δημοτικού. Θα έχουμε σχολεία με θεατρική αγωγή και καλλιτεχνικά μαθήματα σε αυτές τις τάξεις. Επαναλαμβάνω ότι θα έχουμε σχολεία, τα οποία θα είναι με νέα γνωστικά αντικείμενα σε όλη την Ελλάδα και όχι μόνο στα μεγάλα αστικά κέντρα. Αυτό είναι το ολοήμερο σχολείο ενιαίου τύπου.

Στις 13.15΄ τελειώνει το εξάωρο – και όχι επτάωρο, γιατί τα παιδιά δεν μπορούν να υπάρχουν μέσα επτά ώρες σε μη λειτουργικά κτήρια, με μοναδικό επιχείρημα όπως ακούγεται να υπάρχει μία ώρα διδασκαλίας παραπάνω – όχι για το παιδί αλλά για τον εκπαιδευτικό. Αυτή τη λογική να καθορίζουμε προγράμματα επί τη βάσει των εκπαιδευτικών αναγκών όπως λέγεται -δεν το υποστηρίζω, αλλά λέγεται- είναι λανθασμένη. Προγράμματα σπουδών καθορίζουμε επί τη βάση των εκπαιδευτικών αναγκών των μαθητών.

Έχει ακουστεί και ένα άλλο δημαγωγικό στοιχείο και λυπούμαι, γιατί προσχωρεί και το κόμμα σας σε αυτή τη λογική. Επαναλαμβάνω ότι νέα εκπαιδευτικά αντικείμενα βάζουμε σε όλα τα δημοτικά σχολεία και όχι στο ένα από τα τρία. Αλλά νέα εκπαιδευτικά αντικείμενα δεν σημαίνει ότι παντού θα υπάρχουν ειδικότητες. Από πού και ως πού; Ο δάσκαλος –και είστε εκπαιδευτικός- δεν έχει τη δυνατότητα να κάνει μαθήματα, όπως είναι για παράδειγμα τα καλλιτεχνικά; Δεν έχει αυτή τη δυνατότητα; Χρειάζεται ειδικότητα; Εσείς επικαλεστήκατε την αδιάσπαστη συναισθηματική σχέση και εκπαιδευτική ανάμεσα στο παιδί και τον δάσκαλο. Η γυμνασιοποίηση του δημοτικού να μπαινοβγαίνουν χάριν του δικαιώματος της εργασίας διάφορες ειδικότητες και να υποβαθμίζεται ο κεντρικός ρόλος του δάσκαλου, είναι στοιχείο το οποίο ενισχύει τη συναισθηματική και παιδαγωγική σχέση του παιδιού με τον δάσκαλο;

Αυτά που λέω, τα λέγατε και εσείς ως κόμμα, όταν ήρθε η κ. Διαμαντοπούλου και για λόγους πελατειακών σχέσεων, με λεφτά της Ευρωπαϊκής Ένωσης, που τελειώνουν, έβαλε τις ειδικότητες στα σχολεία και όχι τα ειδικά μαθήματα ή τα νέα γνωστικά αντικείμενα. Είναι δυνατόν σήμερα, να ξεχνάμε αυτή την καταλυτική κριτική που έκανε το εκπαιδευτικό κίνημα και η ΔΟΕ και όλα τα πολιτικά κόμματα στο χώρο της εκπαίδευσης για τη σκοπιμότητα –και όχι χρησιμότητα– αυτής της γυμνασιοποίησης του δημοτικού σχολείου; Θα μπορούσα και άλλα παραδείγματα να αναφέρω.

Όσον αφορά την ειδική αγωγή δώσαμε εξετάσεις πέρυσι και όπως βλέπετε κάτι καταφέραμε. Φέτος θα προχωρήσουμε και θα διαψεύσουμε τις Κασσάνδρες, οι οποίες βλέπουν παντού ότι έρχεται κάποια λαίλαπα και κάποια καταστροφή. Το δημόσιο σχολείο θα αναδειχθεί σε ένα σχολείο ποιότητας και ισότητας και όχι σε ένα σχολείο με μαθητές πελάτες και με καθηγητές delivery.

Θα ήθελα επίσης να σας διαβεβαιώσω ότι θα ανοίξουμε δομές, όπως είναι η ενισχυτική διδασκαλία, από τον Οκτώβριο, όταν θα διαπιστωθούν οι παιδαγωγικές ανάγκες. Γιατί δεν μπορείς από τον Σεπτέμβριο να τις ανοίξεις, άμα δεν ξέρεις ποια είναι τα ζητήματα. Από τα τέλη Οκτώβριο θα τις ανοίξουμε.

Θα υπάρξουν και άλλες δομές, που θα ανοίξουν για την αξιοποίηση όλου του εκπαιδευτικού προσωπικού, για να πάψει να υπάρχει ένα πάρτι πελατειακών διευκολύνσεων, που έχουμε παρκαρισμένους εκπαιδευτικούς με πολλά πλεονάσματα σε μια περιοχή και στη διπλανή να υπάρχουν σχολεία που δεν μπορούν να λειτουργήσουν από ελλείψεις. Δεν είναι δυνατόν να έχουμε πλεόνασμα σε ειδικότητες στα σχολεία και να προσλαμβάνουμε αναπληρωτές.

Το γνωρίζετε; Υπάρχει πλεόνασμα σε ορισμένες ειδικότητες, οι οποίες κρύβονται στον μηχανισμό των πελατειακών σχέσεων και προσλαμβάνουμε αναπληρωτές, να κάνουν τη δουλειά που δεν κάνουν οι μόνιμοι. Είναι πολλοί; Και ένας να είναι –που δεν είναι ένας- έχει σημασία. Ο Έλληνας πολίτης φορολογείται, για να λειτουργήσει το σχολείο και οι άλλες δημόσιες υπηρεσίες. Δεν είναι δυνατόν, να μη λαμβάνουμε υπ’ όψιν και να μη σεβόμαστε αυτή τη θυσία του Έλληνα πολίτη.

Επαναλαμβάνω. Το σχολεία θα λειτουργήσουν χωρίς κενά από την πρώτη μέρα τον Σεπτέμβριο.

**ΠΡΟΕΔΡΕΥΩΝ (Νικήτας Κακλαμάνης):** Θα κλείσουμε δίνοντας τον λόγο για ένα–δυο λεπτά στον υπομονετικά αναμένοντα κ. Ευστάθιο Παναγούλη, για να εκφράσει το δίκαιο παράπονό του.

Κύριε συνάδελφε, έχετε τον λόγο.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, είναι η τρίτη φορά και το γνωρίζετε πολύ καλά, γιατί είστε Πρόεδρος…

**ΠΡΟΕΔΡΕΥΩΝ (Νικήτας Κακλαμάνης):** Προεδρεύων.

**ΕΥΣΤΑΘΙΟΣ ΠΑΝΑΓΟΥΛΗΣ:** Ναι, προεδρεύων.

Είναι η τρίτη φορά που ο εμπνευστής του προγράμματος της Θεσσαλονίκης, ο Υπουργός των Οικονομικών κ. Τσακαλώτος, αρνείται να εμφανιστεί στην Αίθουσα αυτή. Είναι ο εμπνευστής του προγράμματος εκείνου, με το οποίο εξαπατήσαμε έναν ολόκληρο λαό.

Σήμερα στις 9:05΄, κύριε Πρόεδρε, από το γραφείο του κ. Τσακαλώτου, ειδοποίησαν το γραφείο μου ότι δεν θα έρθει. Χθες με είχε ειδοποιήσει αργά το απόγευμα η αρμόδια υπηρεσία της Βουλής.

Έχω κάνει μια ερώτηση στον κ. Τσακαλώτο. Πόσο στοιχίζει η τρόικα –θα μου επιτρέψετε τη λέξη, κύριε Πρόεδρε- που έχει κατσικωθεί στο «HILTON» εδώ και μήνες; Τρώει, πίνει, διασκεδάζει με λεφτά του Έλληνα φορολογούμενου, του συνταξιούχου και του μισθωτού, που κάθε μήνα βλέπει να του λείπουν 5, 10 και 20 ευρώ από τον λογαριασμό.

Το Υπουργείο του κ. Τσακαλώτου, του Υπουργού των Οικονομικών, βρίσκεται στα τριακόσια πενήντα μέτρα από εδώ. Μπορούσε να είχε έρθει για πέντε λεπτά οποιαδήποτε στιγμή. Είμαι βέβαιος ότι θα του δίνατε τον λόγο, για να απαντήσει πόσο στοιχίζουν πλέον οι τροϊκανοί.

Κύριε Πρόεδρε –και θα κλείσω μ’ αυτό- ο κ. Τσακαλώτος πιστεύει ότι είναι ο υπασπιστής του Τσε Γκεβάρα και μπαίνει κάθε μέρα στο «HILTON» με ένα σακίδιο άδειο και βγαίνει με ένα σακίδιο γεμάτο μέτρα εναντίον των απλών ανθρώπων.

**ΠΡΟΕΔΡΕΥΩΝ (Νικήτας Κακλαμάνης):** Μη μπαίνετε τώρα στην ουσία. Θα έρθει κάποια στιγμή και θα μπείτε στην ουσία. Γιατί αφού απουσιάζει ο Υπουργός, δεν μπορώ να το επιτρέψω.

**ΕΥΣΤΑΘΙΟΣ ΠΑΝΑΓΟΥΛΗΣ:** Τελειώνω, κύριε Πρόεδρε, μ’ αυτό.

Είναι σωστή η απόφαση που πήρε η Διάσκεψη των Προέδρων, αλλά είναι και λίγο κωμικό. Δεν θα έρχεται ο Υπουργός και θα μιλάμε εμείς. Νομίζω ότι πρέπει επιτέλους να γίνει συνείδηση στην Κυβέρνηση και τους Υπουργούς ότι είναι καθήκον τους να έρχονται εδώ σ’ αυτή την Αίθουσα. Έχω θητεύσει, κύριε Πρόεδρε, από το 1977 σε πάρα πολλές κοινοβουλευτικές περιόδους, ως Βουλευτής, όπως κι εσείς εξάλλου. Αυτό το χάλι που παρουσιάζει το σημερινό Κοινοβούλιο τους τελευταίους μήνες, είναι απαράδεκτο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κύριε Δελή, κύριε Παναγούλη –λέω τα ονόματά σας για να μην πω «κυρίες και κύριοι συνάδελφοι» και γελοιοποιηθώ κι εγώ- ολοκληρώθηκε η συζήτηση των επικαίρων ερωτήσεων.

Σας ευχαριστώ για την συνεργασία. Καλό Σαββατοκύριακο. Δεν ξέρω πόσο καλό θα είναι το Σαββατοκύριακο μετά το χθεσινό αποτέλεσμα. Οι δήθεν ηγέτες της Ευρώπης, αφού την Ευρώπη της κοινωνικής αλληλεγγύης την έκαναν Ευρώπη της φτώχειας και των τραπεζών, τώρα κλαίνε ως οι μωρές παρθένες του Ευαγγελίου επί των ερειπίων που οι ίδιοι δημιούργησαν, αυτοί οι ηγετίσκοι της Ευρώπης.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 12:04΄ λύεται η συνεδρίαση για τη Δευτέρα 27 Ιουνίου 2016 και ώρα 18:00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**